Esta 5:14
14Ci dakone Jerec ki lureme ducu guwacci, "Yub yat me deyo dano mabor twatwal ma romo futi pyerabiro wiye abic, wek di ki odiko itit ki kabaka ni myero gide Mordekai iye; ka wek icit ki yomcwiny ka cam ma giyubo piwu wun ki kabaka." Tam man oyomo i Aman twatwal; otugi yubo yat me deyo dano wok cut.


1 Luker 8:64
64I nino meno bene kaba ka okwero kabedo ma i cwiny dyekal ma tye i nyim ot pa Rwot-ti, Otyero kunnu gitum awaŋa ki gityer me moko kwon ki moo dwolo me gityer lakwecwiny, pien keno tyer mola ma i nyim Rwot-ti onoŋo tidi twatwal, pe romo keto iye gitum awaŋa kacel ki gityer me moko kwon ki dwolo me gityer lakwecwiny-gu.


Jeremia 21
Gitito kit ma gibibalo kwede Jerucalem woko
1Man aye lok pa Rwot ma obino bot Jeremia i kare ma kabaka Jedekia ooro Packur wod pa Malkia ki ajwaka Jepania wod pa Maceya bot Jeremia kun wacci, 2-"Lok bot Rwot piwa, pien Nebukadnejar kabaka me Babilon tye ka ero lweny i komwa. Gwok nyo Rwot bitiyo jami taŋone mogo piwa, ci bimiyo. Nebukadnejar jer dok cen ki ŋeye."
3Ci Jeremia otito ki jo ma onoŋo gicwalo bote-ni 4ni gucitit bot Jedekia ni Rwot, ma en Lubaŋa pa Icrael, doŋ otyeko waco ni, "Abecito ka ryemo askari ma Jedekia tye ka tic kwedgi me lweny i kom kabaka me Babilon ki dul monnye, ma doŋ gitye ka rumo cel me gaŋ woko ducu-ni adwokogi cen. Abicoko jami lwenygi aduro woko i dye gaŋ. 5An kikoma aye doŋ abilwenyo i komwu ki tekona ducu, ki kiniga, ki akeca madit. 6Abineko jo ducu ma gibedo i gaŋ man, dano kacel ki lee, gin ducu two gemo marac adada biketogi woko. 7Lacen abimiyo Jedekia kabaka me Juda, ki luticce, ki jo ma gitye i gaŋ man ma gubwot ma two gemo pe onekogi, jo ma pe ginekogi ki lweny ki pala lucwan, ma kec madit pe onekogi, abimiyogi woko i cin Nebukadnejar kabaka me Babilon, cin lukworgi ma gimito nekogi woko. Nebukadnejar binekogi woko ducu ki pala lucwan; kadi wa kica bene pe bimako en i komgi, pe bene biparo pigi, dok pe biwekogi gibedo kwo. Man Rwot ma owaco."
8Lacen Rwot dok ociko Jeremia me tito ki lwak ni, "Wuwiny, an Rwot am iyo botwu twero me yero yo ma tero dano i kwo nyo yo ma tero dano i to. 9Ŋat ma pud bedo i gaŋ man gibineko woko ki pala lucwan i lweny, nyo kec bineko, nyo two gemo bibino neko woko. Ento ŋat mo ma bia cito woko kun mine bot jo Babilon ma doŋ kombeddi gurumo gaŋ woko, en aye bibedo kwo dok kwone bibedo bote macalo mot me lweny. 10Doŋ amoko tamma woko pe me bwoto gaŋ man, ento doŋ ayubbe me balone woko, Gibimiyo i cin kabaka me Babilon, ci en biwaŋo woko ki mac ŋinyiŋinyi. Man Rwot ma owaco."
Ŋolo kop i kom ot ker me Juda
11"Wac bot jo me ot pa kabaka me Juda ni, 'Wuwiny lok pa Rwot, 12wun jo me ot pa Daudi! Rwot owaco kuman ni,
" 'Wuŋol kop atir piny ma ru ki piny ma ru,
dok myero wular dano ki i ciŋ ŋat ma unogi
kadi ki ŋat ma doŋ gityeko yako jamine woko,
wek pe akemona okatti wokomacalo mac ma lyel,
ma waŋo piny ma ŋat mo pe romo nekone,
pi gin marac ma wubedo ka timone.' "
13"Nen, atye ki lok i komwu, wun
jo ma wubedo i nota,
kadi ki in got ma it ye i dye bar, man Rwot ma owaco;
wun ma wuwacci, 'Aŋa kono ma bilor piny bino ka lweny i komwa?'
dok bene wuwaco ni, 'Aŋa ma bidonyo i kabedo ka ma wabedo iye?'
14Abiketo can i komwu kun lubo
kit gin ma wutimo, man Rwot ma owaco; abimoko mac i buŋawu,
ci awaŋo gin ducu ma orumo ŋete atyeko woko liweŋ."


Ejira 2:1
Wel dano ma gudwogo cen ki i opii
(Nek 7.5-73)
1Magi gin aye jo me dul lobo Juda ma yam giyakogi ci giterogi i opii i lobo Babilon ma Nebukadnejar kabaka me Babilon con otweyogi kunnu: ci gudwogo i Jerucalem ki i Juda, kun dano acel acel dok i gaŋŋe kikome.


Ejekiel 8:16
16Ci otera i dyekal ma tye i ot pa Rwot. Ci aneno jo ma romo pyeraryo wiye abic tye cok ki doggola me ot pa Rwot, i kin keno tyer ki ka ma gidonyo kwede i ot. Gin jo-nu guloko ŋegi i kom ot pa Rwot, kun nyimgi okemo tuŋ wokceŋ, gitye ka ryebbe piny me woro ceŋ ma tye ka tuc ki yo tuŋ wokceŋ.


Icaya 30:33
33Pien ka waŋone doŋ gityeko yubone woko wa con; ada, doŋ gityeko yubone woko pi kabaka, kabedone giyubo matut dok malac twatwal, ma mac ki yen bene tye madwoŋ ata, yamo dog Rwot katti calo gweŋ ma giliyo woko i mac, en aye calfa, ma bimoko mac iye.


Jekaria 14:10
10Lobo ducu bidoko bar, cakke i Geba o wa i Rimmon ma tye i ŋet Jerucalem yo tuŋ acuc. Ento Jerucalem bidoŋ ma odyedde kakare cakke ki i dogcel pa Benjamin o kwede wa i dogcel macon, nio i dogcel ma i twok gaŋ, ki dok cakke i lubele ma gilwoŋo Kananel o wa i bur ka ma gibiyo iye pig olok pa kabaka.


Ejira 6
1Kabaka Dario omiyo twero, ci giyenyo lokke i Babilon ki i ot me kano lok ka ma gigwoko iye buk me lok ma yam gicoyo. 2Ginoŋo buk ma yam gicoyo iye lok i Ekbatana gaŋ kai me loko Media, ma gicoyo iye ni, "Lok mutimme: 3I mwaka mukwoŋo me loc pa kabaka Ciro, kabaka Ciro omiyo twero ni, lok ma mako gedo ot pa Lubaŋa ma i Jerucalem, wuwek ot meno giger odoco, en aye kabedo ka ma gityero iye gitum ki ka ma gityero iye gitum awaŋa-ni, borre obed futi pyeraboŋwen 4ki lacce futi pyeraboŋwen bene, ki godi apaya madoŋo, latyeŋ adek ma gurumo ot woko ducu ki bao tyen acel. Lim ma gibiculo pi tic bia ki i kom lim pa kabaka. 5Dok bene wuwek jami me jabu ki me ryal me ot pa Lubaŋa, ma yam Nebukadnejar oyakogi ki i ot pa Lubaŋa ma tye i Jerucalem ci okelogi i Babiloni-ni, gidwokgi cen wek giketgi i ot pa Lubaŋa ma tye i Jerucalem, kun jami acel acel giketo i kabedone kikome; ibiketogi i ot pa Lubaŋa."
6"Pi meno in Tatenai, laloc me lobo me Loka Kulu, ki Cetar-bojenai, ki ludito wadwu luloc mukene ma gitye i lobo me Loka Kulu, wunyik woko cen ki i ot pa Lubaŋa: 7wuwek tic me ot pa Lubaŋa owot anyim kit ma mitte. Wuwek laloc pa Lujudaya ki ludoŋo pa Lujudaya guger ot pa Lubaŋa odoco i kom kabedone macon kikome. 8Dok acikowu me konyo ludoŋo magi pa Lujudaya pi gero ot pa Lubaŋa odoco; myero gicul lim ma mitte bot jo magi laboŋo galle, kun gikwanyo limme ki i kom lim me ker ma gijogo, mua ki i lobo me Loka Kulu. 9Ka ce gimito litino twoni, ki nyogi romi, nyo romi me gitum awaŋa me atyera bot Lubaŋa me polo, nyo ŋano, kado, ki koŋo vino, nyo moo, macalo ajwagi pa Lubaŋa ma gitye i Jerucalem gimito, myero wumi gin meno botgi nino ducu ma pe wuken. 10Wubitimo kir man wek gutyer gityer ma Lubaŋa me polo bipwoyo, ki lego pi kwo pa kabaka ki litinone. 11Dok amiyo twero ni ka ce dano mo oturo cik man, ci rii wi ot mere gibiwoto woko, gipayo girobe kwede, ode bi doko odur yugi. 12Ka kabaka mo nyo rok mo oette otemo loko cik man, nyo obalo ot pa Lubaŋa man ma tye i Jerucalem, Lubaŋa ma yam oyero kabedo meno wek eket iye nyiŋe myero otur twerogi woko. An Dario amiyo twero; giwek tic otine kakare ki mitkom kun gilubo cik man maber."
Gikwero ot pa Lubaŋa pi ticce
13Ka kabaka Dario ocwalo kop, ci Tatenai, ma laloc me dul lobo me Loka Kulu, ki Cetar-bojenai, ki ludito wadgi, gutiyo tic ki mitkom kit ma kabaka Dario ociko. 14-Ludoŋo pa Lujudaya gugedo gedo ma tic bene omedde owoto anyim maber, pi lok me cuko cwiny ma lanebi Aggai ki Jekaria wod pa Iddo gutito. Gutyeko tic me gedo kit macalo ceŋ Lubaŋa pa Icrael ocikogi kwede ki pi cik pa Ciro, Dario ki pa Aritakcec kabaka me Percia. 15Gutyeko tic me gedo me ot pa Lubaŋa man i nino dwe adek me dwe me Adar, i mwaka me abicel me loc pa kabaka Dario.
16Lacen jo Icrael, ajwagi ki Lulevi, kacel ki jo mu kene ma yam gudwogo cen ki i opii i rok, gukwero ot pa Lubaŋa ki yomcwiny. 17I nino me kwero ot pa Lubaŋa kikome gutyero twoni miya acel, ki nyogi romi miya aryo, litino romi miya aŋwen, ki nyogi dyegi apar wiye aryo, ma oporo wel kaka pa jo Icrael pi gitum me bal pi jo Icrael ducu. 18Gipoko ajwagi ki Lulevi i dul, pi tic pa Lubaŋa i Jerucalem, kun gilubo gin ma gicoyo i buk pa Moses.
Nino me Kato (Paska)
19-Jo ma gudwogo cen ki i opii gukwero nino madit me Kato (Paska) i nino dwe apar wiye aŋwen me dwe mukwoŋo. 20Onoŋo ajwagi ducu kacel ki Lulevi doŋ gutyeko lonnye kekengi; gin ducu gudoko leŋ. Omiyo guneko litino romi me gitum pi jo ducu ma yam gudwogo gua ki i opii, ki pi ajwagi luwotgi, ki pigi kengi. 21Jo Icrael ma gudwogo ma gua ki i opii i rok aye gubedo ka camone, kacel ki jo ducu ma doŋ guweko kwo me kafiri ma gupokke woko ki i kin lwak ma gin wegi lobo, gubino ka woro Rwot, Lubaŋa pa Icrael. 22Ka dok gukwero nino madito me Mugati ma Tobi Pe Iye ki yomcwiny pi nino abiro; pien Rwot omiyogi yomcwiny, dok oloko cwiny kabaka me Aciria i komgi, wek okonygi ki tic me gero ot pa Lubaŋa, Lubaŋa pa Icrael.


Lulevi 10
Bal pa Nadab ki Abiu
1Nadab ki Abiu, awobe pa Aron, ŋat acel acel okwanyo atabo weerre me waŋo odok eceta, oketo iye mac, ka oketo iye odok eceta, ci gutyero mac mapat i nyim Rwot, kit mac ma yam pe ocikogi kwede. 2Ka mac oa ki i nyim Rwot, owaŋogi woko, ci guto woko ki i nyim Rwot. 3Ka Moses owaco bot Aron ni, "Man aye gin ma Rwot owaco, ni, 'Abinyutte kekena i kin jo ma gitye cok kweda ni aleŋ, dok gibiketo deyo i koma i nyim lwak ducu.' " Ci Aron oliŋ gire mot.
4Ka Moses olwoŋo Micael ki Elijapan, awobe pa Ujiel omin won Aron, owaco botgi ni, "Wunyik cok, wutiŋ omegiwu ki i nyim kabedo maleŋ, wutergi woko i ne gony." 5Ci gunyiko cok, gutiŋogi ki kanyigi, guterogi woko i ne gony, kit macalo Moses owaco.
Cik ma obwoyo tic pa ajwagi ki wag watgi
6Moses owaco bot Aron ki bot Eleajar ki Itamar ma gin awobene ni, "Pe wugony yer wiwu oket ata lijayi, dok pe wuyec ginarukawu, wek pe wuto, dok wek kiniga pe opol i kom lwak ducu, Ento utmegiwu, jo ducu me ot pa Icrael, gitwero kok pi to ma mac pa Rwot okelo. 7Pe wukat woko ki i doggola ke ma me rwatte, wek pe wuto, pien moo wir pa Rwot tye i komwu." Ci gutiyo kit ma Moses owaco botgi.
8Rwot oloko ki Aron kun waco ni, 9"Pe imat koŋo vino nyo gin ma mero dano, in kacel ki awobeni, ka onoŋo wucito i kema me rwatte, wek pe wuto; meno bibedo cik matwal nio wa i kare pa likwayowu ducu. 10Myero wupok kin jami maleŋ ki jami ma pe leŋ, ki kin gin ma keni ki gin ma olony. 11Dok wubipwonyo jo Icrael ki cik ducu ma Rwot ocikogi kwede ki i dog Moses."
12-Ci Moses owaco bot Aron, ki bot Eleajar ki Itamar, awobene ma yam gudoŋ, ni, "Wukwany gityer me moko kwon ma odoŋ ki i kom gityer ma giwaŋo ki mac bot Rwot, ci wucam ma to bi pe iye, i ŋet keno tyer, pien en gin maleŋ makato. 13Myero wucam ki i kabedo mo maleŋ, pien en aye waŋ watti ki waŋ wat pa awobeni ma a ki i kom gityer ma giwaŋo ki mac bot Rwot; pien yam gicika kit meno. 14-Ento gok ma gikwato ki em ma gityero wubicamo i kabedo mo ma olony, in ki awobeni ki anyirani kacel, pien gimiyogi gubed waŋ watti ki waŋ wat pa awobeni, ma a ki i kom gityer lakwecwiny pa jo Icrael. 15Em ma gityero ki gok ma gikwato-ni gibikek kacel ki gityer ma giwaŋo ki mac ma en aye dwolo, wek gikwat i nyim Rwot me gityer akwata. Bibedo meri ki pa awobeni kacel kwedi; en cik ma bibedo matwal, macalo yam Rwot ociko."
16Ka Moses openyo mot pi dyel me gitum me bal, ci onoŋo ni doŋ giwaŋo woko. Akemo omake i kom Eleajar ki Itamar, awobe pa Aron ma con gudoŋŋi, owaco ni, 17-"Piŋo pe wucamo gitum me bal ki i kabedo maleŋ? Pien en gin maleŋ makato ma gimiyowu wek wutiŋ bal pa lwak, pi timo gin lakwany bal ki i komgi i nyim Rwot. 18Nenu, wa remone pe gukelo i tyelo i kabedo maleŋ. Yam myero wucam ki i kabedo maleŋ, macalo yam aciko." 19Aron ogamo dog Moses ni, "Nen, tin gutyero gitum me bal ki gitum awaŋagi i nyim Rwot, ci gin macalo man doŋ opoto i koma, Ka kono abedo ka camo gitum me bal tin, kono obedo myero i waŋ Rwot?" 20Ka Moses owinyo lok meno, ci iye okwe.


Jo Pilipi 1:27
27Gin acel ma pire dit en ene ni, kit kwo me bedowu myero orwatte ki gin ma lok me kwena maber i kom Kricito mito, wek kadi abino me nenowu, nyo kadi abedo bor kwedwu, ka awinyo lok i komwu, myero aŋe ni, wucuŋ matek i cwiny acel ki tam acel, kun wulwenyo kacel pi niye ma bino pi lok me kwena maber.


Jeremia 50:15
15Wudaŋŋe ki woo me lweny kun wurumo kwede gaŋ woko. Babilon kombeddi doŋ omine woko kene. Celle ducu doŋ gimuko gireto woko piny. Man an Rwot aye atye ka culo kwor i kom jo Babilon, Pi meno wucul kwor i komgi, wutimgi kit macalo yam gin gutimo kwede jo mukene-ni.


Icaya 20
Jo Aciria biloyo jo Ejipt ki jo Etiopia
1I mwaka ma lawimony madit ma Cargon kabaka me Aciria ocwalo obino i Acidod, olwenyo i kom jone, ci omayo gaŋ woko, 2i kare meno Rwot onoŋo yam omiyo Icaya wod pa Amoj otito lokke kun wacci "Cit igony boŋo cola woko ki i pyeri, ka igony war woko bene ki i tyeni." Ci en ocito otimo kit meno, odoŋ munero ma war bene pe i tyene. 3Yam Rwot dok owacci, "Kit macalo laticca Icaya owoto munero, kun tyene bene tye noŋo, pi mwaka adek kulu pi nyuto gin ma bitimme i kom jo Ejipt ki jo Etiopia 4kit meno bene kabaka me Aciria bitero jo Ejipt woko i opii, ki jo Etiopia bene; bitero jo matino ki jo madito kun giwoto munero, ma tyengi bene noŋo tye noŋo, ki dudgi nono tye nono, ma meno aye bikelo lewic i Ejipt. 5Meno bibalo cwinygi woko, lewic bene bimakogi pi Etiopia ma yam onoŋo gigeno, ki pi Ejipt ma onoŋo yam ginyatte pire-ni. 6I nino meno jo ma bedo i dog nam gibiwacci, 'Koŋ doŋ wunen gin ma otimme i kom jo ma yam wageno, ma yam wariŋo walaro botgi wek gukonywa, wek bene gularwa ki i ciŋ kabaka me Aciria. Ci man doŋ wabibwot niŋniŋ?' "


Ejira 4:15
15wek koŋ ginen dok giyeny lok i buk ma gicoyo iye lok mutimme i kom kwarowu. Ibinoŋo i lok ma gicoyo i buk me lok mutimme ma bimiyo iniaŋ atir ni gaŋ man kara gaŋ me jemo ada, ma miyo can ki arem i kom luker ki luloc me lobo, pi atubegi ma ocakke magwa i gaŋ meno nia wa con. Meno aye gin mumiyo yam gimuko gaŋ man woko.


Ejekiel 30
Rwot biketo can i kom jo Ejipt
1Rwot doki oloko kweda. 2Owacci, "Wod pa dano, tit lok kun iwaco gin ma an a Rwot Lubaŋa atye ka lokone kuman ni,
"Wukok ni, 'Tin aye nino ma kelo lworo!'
3Ninone doŋ cok,
en nino ma Rwot bitic iye-ni.
Man bibedo nino ma opoŋ ki pol keken,
en aye bene kare ma can bipoto kwede i kom rok ducu.
4Lweny bibedo i Ejipt,
ki remcwiny madwoŋ bibedo i Etiopia.
Jo ma gibedo i Ejipt gibinekogi woko;
gibiyako lonyone ducu gitero woko,
ci gibiweko doŋ obur.
5"I lweny meno gibineko askari ma giwilogi ki lim ma gua ki i Etiopia, Put ki Lud, Arabia, ki Libya, ki wegi lobona kikomgi."
6Rwot owaco kuman ni, "Cakke i Migdol o kwede yo tuŋ Ciene, jo ducu ma gikonyo jo Ejipt gibinekogi woko i lweny. Dul mony pa jo Ejipt ma giwakke ni gitek-ki gibijwerogi woko ducu. Gibinekogi woko ki pala lucwan i dye gaŋ. Man Rwot Lubaŋa ma owaco. 7Lobe Ejipt bidoko gin ma iye odoŋ nono, gaŋine igi bidoŋ nono ki i kin gaŋi ducu ma doŋ gityeko balogi woko. 8Ka acwinyo Ejipt woko ki mac, dok bene ka gineko jo ma konyogi woko, man bimiyo giŋeyo ni an aye a Rwot.
9"Ka nino meno oo, ma Ejipt doŋ gijwero woko, abicwalo lukwena ma gikwano mel wek gumi lworo omak jo Etiopia ma cwinygi pe peto-ni; gibibedo ki remcwiny madwoŋ i nino ma can bipoto i kom jo Ejipt; pien ninone tye ka bino!"
10Rwot Lubaŋa owaco kuman ni, "Abitic ki Nebukadnejar kabaka me Babilon me giko te lonyo me Ejipt woko. 11En kacel ki jone, ma gin jo me rok mager adada, gibikelogi me balo lobo woko; ci gibilwenyo i kom jo Ejipt ki pala lucwan, man miyo lobo doŋ bipoŋ ki kom dano muto keken. 12Abimiyo pii kulu Nail two woko, dok bene abicato lobo woko bot jo maraco; abibalo lobo kacel ki jami ducu ma tye iye amiyo iye doŋ noŋo. Lurok gibijwero lobo woko ducu. An Rwot doŋ atyeko loko."
13Rwot Lubaŋa owaco kuman ni, "Abijwero cal jogi apaya ki cal lubaŋa mogo me goba ki i Mempic; laker mo doŋ pe bibedo i lobo Ejipt. Kit meno abimiyo lworo bedo tye i lobo Ejipt. 14Abimiyo lobo Patroc doŋ noŋo, dok bene abicwinyo mac woko i kom Joan, ci abiŋolo kop i kom jo Tebec kun alubo te cik kikome me ŋolo kop. 15Dok bene abionyo akemona i kom jo Pelucium, ma en aye cel gogo matek pa jo Ejipt, ka dok aneko lwak me Tebec woko ducu. 16Ci abiketo mac woko i kom Ejipt; ki jo Pelucium gibibedo ki toncwiny madit adada. Gibimuko cel me gaŋ Tebec gireto woko piny, ki gaŋ bene bipoŋ woko ki pii aluka. 17Awobe On ki awobe Pibecet gibinekogi woko i lweny, ki mon gibimakogi giterogi woko i opii. 18Piny bicido woko i Tapanec i kare ma abituro ker me Ejipt woko, ki tekke ma onoŋo jone giwakke k wede-ni bene doŋ bigik. Pol biumo Tapanec woko, ci jone gibiterogi woko i opii. 19Meno aye kit ma abiŋolo kwede kop i kom Jo Ejipt kun alubo te cik me ŋolo kop. Man bimiyo giŋeyo ni an aye a Rwot."
Bad kabaka me Ejipt otur
20I nino dwe abiro dwe me acel, i mwaka me apar wiye acel, Rwot oloko kweda, owacci, 21"Wod pa dano, doŋ atyeko turo bad Parao ka baka me Ejipt woko. Doŋ inen ŋat mo ma otweyo ki bandej wek ocaŋ woko pe, wek dok odok tek me mako pala lucwan. 22Pi meno Rwot Lubaŋa owaco kuman ni, Nen, atye ki lok i kom Parao ka baka me Ejipt. Abituro bade ryoryo ducu, bade matekke-ni ki bade ma yam otur-ri; ci amiyo pala lucwan poto woko piny ki i ciŋe. 23Abikeyo jo Ejipt woko i kin jo me rok ducu, abimiyo giket giromo wi lobo woko ducu. 24Doŋ abijiŋo bad kabaka me Babilon ryoryo ducu bedo matek, ci amiyo pala lucwanne i ciŋe en mako; ento abituro bad Parao ryoryo ducu woko, miyo en doŋ bibedo ka cur i nyim kabaka me Babilon calo dano ma doŋ gityeko keto ret woko i kome. 25Abijiŋo bad kabaka me Babilon bedo matek, ento bad Parao bipoto woko; ci bimiyo giŋeyo ni an aye a Rwot. Ka doŋ aketo pala lucwanna i ciŋ kabaka me Babilon, ci en biryeyo woko i kom lobo Ejipt; 26ci akeyo jo Ejipt woko ducu i kin lurok, kun aketogi i wi lobo ducu. Man bimiyo giŋeyo ni an aye a Rwot."


Nekemia 12:39
39ki kunnu wawoto wakato ki i wi dogcel pa Epraim wawok ki i dog gaŋ macon, ka wao kwede i Dogcel me Rec, ka wawok ki i ŋet Lubele ma gilwoŋo Kananel ki i ŋet Lubele ma gilwoŋo Miya, ka wacito wao kwede wa i Dogcel me Romo; ka doŋ wabino wagiko wotwa cok ki dogcel pa lukurpiny.


Ejira 7:25
25"In, Ejira, ti ki ryeko ma Lubaŋani omiyi, ket luŋolkop madito ki luŋolkop matino wek gubed ka ŋolo kop pa lwak ducu ma gibedo i lobo me Loka Kulu; myero gubed jo ma ŋeyo cik pa Lubaŋawu. Jo ma pe giŋeyo cik pa Lubaŋawu, in ipwonygi wek guŋe.


Nwoyo Cik 22
1-"Ka ineno dyaŋ nyo romo pa omeru ma orwenyo woko ata, ci pe ikwer miyo kony; dwokgi cen bot omeru. 2Ka ce en pe bedo cok kwedi, nyo ka pe iŋeye, ibitero lee-nu paco ci bibedo boti nio ka wonne oyenyo, ka doŋ ibidwokone bote. 3Kanane bene ibitimo kit meno, ki boŋone nyo kit jami mo keken pa omeru ma orwenyo ki bote ma in inoŋo; pe ikwer miyo kony.
4"Ka inoŋo kana pa omeru nyo dyaŋŋe ma opoto piny i ŋet yo, pe inen anena; kony omeru ki tiŋone malo.
5"Dako pe oruk ginaruka pa co, dok laco bene pe oruk ruk pa mon, pien dano ma otimo kumeno bedo me kwer bot Rwot Lubaŋawu.
6"Ka ce icob i kom ot winyo mo ma tye i wi yat nyo piny i nom, ma litino tye iye, nyo toŋe, ki minne bene oumo wi litinone nyo obuto i wi toŋe, pe ibimako minne kacel ki litinone. 7Ibiweko minne tuk cito, ento ibicoko litino icito kwede, wek ariya mo pe onen i nyimi ento ibed kwo pi kare malac.
8"Ka ce igero ot manyen, ibigoyo wi ot meri irumo woko, wek pe ikel bal me oyo remo lodi, ma noŋo ŋat mo obut opoto piny ki i wiye.
9-"Pe ibicoyo poto olokki ki kit kodi mapatpat aryo, miyo gin ducu ma ocek iye myero giter i ot pa Lubaŋa, gin ma icoyo iye wa ki nyig olok bene. 10Pe ibitweyo dyaŋ ki kana kacel me ywayo kweri dyaŋ. 11Pe ibiruko boŋo ma gicweyo ki uci yer romo kacel ki uci camanini.
12-"Ibikwoyo jira aŋwen i twok boŋo ma iume kwede-ni.
Cik ma mako cot
13"Ka laco mo onyomo nyako ce obedo kwede, ka iye okwere woko, 14ci otoŋo doge ki lok me lewic ma obalo nyiŋ nyako woko marac kun waco ni, 'Anyomo nyako man ci ka anyiko bote cok pe anoŋo gin ma nyuto atir ni peya ocodo co,' 15won latin dako-nu ki minne gibikelo boŋo ma nyuto atir ni latin dako-nu peya ocodo co bot ludoŋo ma i gaŋ meno ka ma gicokke iye i dog gaŋ. 16Ci won latin dako-nu biwaco bot ludoŋo ni, 'Amiyo nyara o ot laco man ci onyomo ka dok okwero en woko. 17Ci, nen, okelo lok me lewic i kome kun waco ni pe enoŋo gin ma nyuto atir ni nyara peya ocodo co, Koŋ wunen, man en aye gin ma nyuto atir ni nyara peya ocodo co.' Ci biyaro bone-nu i nyim ludoŋo ma i gaŋ meno. 18Ludoŋo gibitero laco-nu gigoyo, 19giŋolle cul me cekel me ryal miya acel. Gibimiyo limme bot won nyako, pien laco-nu obalo nyiŋ nya jo Icrael ma peya ocodo co. Ci bibedo dakone, pe biryeme woko matwal pi kare me kwone ducu. 20Ento ka lokke ada ni, gin mo pe ginoŋo ma nyuto atir ni latin dako-nu peya ocodo co, 21ci jo ma i gaŋ meno gibicele ki got gineko woko, pien otimo gin ma pe myero i Icrael pi codo co ki i ot pa wonne. Wubijwero tim marac woko ki i kinwu kit meno.
22"Ka ginoŋo laco mo obuto ki dako pa laco mukene, gin aryo ducu gibito, laco ma obuto ki dako, ki dako bene. Kit meno miyo wubijwero gin marac woko ki i kinwu.
23"Ka tye nyako mo ma peya oŋeyo laco, ma gitoŋo keny i kome ce laco mo oromo kwede i dye gaŋ ka obuto kwede, 24ci wubitero gin aryo ducu woko i dog gaŋ, wucelogi ki got wunekogi woko, latin dako-nu pien pe ogoyo oduru kadi onoŋo tye i dye gaŋ, dok laco bene pi mako dako pa lawote ki tek. Kit meno miyo wubijwero tim marac woko ki i kinwu.
25"Ento ka laco mo orwatte ki nyako mo ma gitoŋo keny i kome i dye tim ce omake tektek obuto kwede, ci laco ma obuto kwede-ni aye bito. 26Pe wubitimo gin mo i kom nyako, pien en pe ki bal mo ma romo keto can me to i kome. Lok man rom ki pa laco mo ma olwenyo i kom lawote ci oneke woko. 27Laco-nu obino i kom nyako-nu i dye tim ci kadi bed en ogoyo oduru noŋo ŋat mo pe kunnu ma lare.
28-"Ka laco mo orwatte ki nyako mo ma peya gitoŋo keny i kome ce omake tektek obuto kwede, ka gimakogi, 29ci laco ma obuto kwede-ni bimiyo lim me luk bot won nyako ma romo cekel pyerabic, ci nyako-nu bidoko dakone, pien omake ki tek; pe biryeme woko matwal pi kare me kwone ducu.
30-"Laco mo pe obed ki ci-wonne, pe oket lewic i kom wonne kumeno.


1 Tekwaro 27:1
Ludito ma loyo tic pa kabaka
1Man aye nyiŋ jo Icrael ma ludito kaka ma i odi pa kwarogi, ludito ma giloyo buca mony pa jo alip ki buca mony pa jo miya, ki luditogi ma yam gitiyo bot kabaka i kom lok ducu ma mako dul pa jo ma gibino ki ma gicito dwe ki dwe pi mwaka ducu, kun dul acel acel welle romo jo alip pyeraryo wiye aŋwen:


Wel 13
Gicwalo lurot-piny apar wiye aryo i lobo Kanaan
(Nwo 1.19-33)
1Rwot owaco bot Moses ni, 2"Cwal dano gucit gurot lobo Kanaan ma abimiyo bot jo Icrael. Cwal dano acel ki i kaka acel acel pa kwarogi, kun dano acel acel bedo latel wic i kingi." 3Moses ocwalogi ki i tim me Paran, kit macalo Rwot ociko; gin ducu onoŋo gin ludito i kin jo Icrael.
4Nyiŋi ene; i kaka pa Reuben Camua wod pa Jakur; 5i kaka pa Cimeon Capat wod pa Kori; 6i kaka pa Juda Kaleb wod pa Jepune; 7i kaka pa Icakar Igal wod pa Yucepu; 8i kaka pa Epraim Kocea wod pa Nun; 9i kaka pa Benjamin Palti wod pa Rapu; 10i kaka pa Jabulon Gadiel wod pa Codi; 11i kaka pa Yucepu, en aye kaka pa Manace, Gadi wod pa Cuci; 12i kaka pa Dan Amiel wod pa Gemali; 13i kaka pa Acer Cetur wod pa Mikael; 14i kaka pa Naputali Nabi wod pa Vopci; 15i kaka pa Gad Geuel wod pa Maki. 16Meno aye nyiŋ jo ma Moses ocwalogi ka roto lobo. Moses ocako nyiŋ Kocea wod pa Nun ni Yocwa.
17Moses ocwalogi ka roto lobo Kanaan kun waco botgi ni, "Wucit i Negeb kuca ca, wuit malo wa i lobo godi, 18wek wunen kit ma lobo-nu tye kwede, ka ce jo ma bedo iye jo matego nyo jo magoro, ka ce ginok nyo gipol, 19ka ce lobo ma gibedo iye-ni ber nyo rac, ka ce gaŋi ma gibedo iye tye apero nyo girumo ki cel matego, 20ka ce lobone ceko cam nyo pe ceko, ka ce yadi tye i lo bone nyo pe. Wucam co ki i cwinywu, ci wudwog ki nyig yadi mogo mucek i lobo kunnu." Kare ma gin gucito onoŋo obedo kare ma nyig olok cako cek iye.
21Kit meno gucito ka roto piny nia ki i tim Jin o wa i Rekob, ma cok ki yo ma donyo i Kamat. 22Gucito nio wa i Negeb ka guo kwede i Kebron; ci Akiman, Cecai ki Talmai likwayo pa Anak onoŋo gitye kunnu, (Kebron onoŋo gigero ori mwaka abiro ma peya gigero Joan ma i Ejipt.) 23Lurot piny guo wa i nota me Ecikol, ci guŋolo jaŋ tuga nyig olok acel ma olugo, gutiŋo ki tal mabor kun jo aryo aye gulebo, dok gukelo ki nyig okwer pomegranat ki nyig oduru. 24Kabedo meno yam gilwoŋo ni nota me Ecikol*, pien jo Icrael guŋolo iye jaŋ tuga nyig olok.
25I ŋe nino pyeraŋwen gudwogo ki ka roto piny ma i lobo-nu. 26Gudwogo bot Moses ki Aron ki lwak jo Icrael ducu ma i tim Paran, i Kadec; gukelo lok ki kunnu botgi ki bot lwak ducu, dok gunyuto botgi gin mucek i lo bo-nu. 27Gutito ki Moses ni, "Wacito i lobo ma icwalowa iye; lobone mol cak ki moo kic, man aye nyig yadine ma wakelo-ni. 28Kun kono jo ma gibedo i lobo-nu jo matego, gaŋgi bene gigoyo ki cel matego, dok gidito twatwal; medo ki meno, waneno iye likwayo pa Anak. 29Jo Amalek gibedo megi i lobo ma i Negeb; jo Kit, jo Jebuc ki jo Amor gibedo i lobo godi; jo Kanaan gibedo i lobo murabo dog nam, ki murabo dog Jordan."
30Kaleb ojuko dano guliŋ woko i nyim Moses ci owacci, "Wan watugi cito kunnu magicel, wek wacamu woko; pien wan waromo loyogi."
31Ento dano ma yam gunywako kwede wot kunnu guwacci, "Wan pe waromo ette me cito i kom jo meno, pien gitego, gikatowa woko." 32Ci gukelo lok marac ma obalo cwiny jo Icrael woko i kom lobo ma guroto-ni, kun giwacci, "Lobo ma wawoto wabaro iye-ni, waroto ducu, lobone camo jo ma gibedo iye woko; dok jo ducu ma wanenogi iye kunnu jo ma komgi pek madito. 33-Dok waneno twoni oluma kunnu, likwayo pa Anak ma kwarogi ducu twoni oluma. Wan giwa watino warom ki otwoŋo mamwa, dok myero wanen kumeno ki tun botgi."


Jabuli 69
Koko pi kony ki i can
1Lara, ai Lubaŋa!
Nen pii doŋ omwonya woko oo wa i ŋuta.
2Alwiny woko i coto ka matut,
ka ma gin mo pe ma atwero cuŋ i kome;
amwony woko i pii matut,
ki biamwonyi me pii ma tagge bene kato ki i wiya.
3Doŋ aol woko ki koko pi kony; dwana doŋ okak woko.
Waŋa-gu bene doŋ ocido woko
pi kuro kony ma a ki bot Lubaŋana
4-Jo ma daga nonono laboŋo tyen lok mo
gipol ma gikato yer wiya woko;
jo ma gin lukworra ma giloko lok goba pi lweny i koma
gitek dok gimito neka woko.
Gimito adwok jami ma pe akwalo akwala cen,
kun pe akwalo gin mo.
5Ai Lubaŋa, iŋeyo minona;
dok balla ducu ma atiyo pe okanne ki boti wacel.
6Pe iwek aket lewic i kom jo ma geno in,
ai Rwot Lubaŋa me mony.
Dok pe iwek akel can i kom dano ma giworo in,
ai Lubaŋa pa Icrael.
7Aciro yet madwoŋ mada pi nyiŋi,
omiyo lewic oumo waŋa woko lipuk.
8Adoko calolarok not utmegina,
dok macalo ŋat ma labedo ki bot litino awobe pa maa.
9-Arima pi odi mito neka woko,
dok yet pa dano ma giyeti kwede bene doŋ otyeko poto i koma.
10Ikare ma amwolle kena i cwinya kun ari kec,
meno odoko lok anywar i koma.
11Ikare ma abedo ka rukke ki boŋo cola,
alokke adoko lok aboka i kin dano.
12Jo ma bedo i dog cel gibedo ka loko lok i koma ma pe wacce,
lumero bene giwera awera ki wer.
13Ento ki tuŋ bota, ai Rwot, akelo legana mere boti.
Gam Legana i kare ma iyero, ai Lubaŋa,
pi mar meri madwoŋ ma pe lokke,
pien igwoko cikkeni pi Laro joni.
14Lara wek pe alwiny woko i coto:
lara ki i ciŋ lukworra,
lara bene ki i pii matut.
15Pe iwek biamwonyi otagge omwony wiya woko,
pe iwek amwony woko i pii matut,
kadi ki donyo piny i bur lyel.
16Gam doga, ai Rwot, pien mar meri ma pe lokke ber;
lokke bota pi kicani madwoŋ.
17Pe ikanne woko ki bot laticci;
gam doga oyotoyot kombeddi, pien atye i can.
18Nyik cok bota ikoka, lara ki i ciŋ lukworra.
19Iŋeyo kit anywar ducu ma ginywara kwede,
ki kit ma gimiya kwede lewic marac mada;
doŋ in iŋeyo lumonena ducu.
20Cwinya oballe woko pi yet ma giyeta kwede,
omiyo doŋ pe atye ki kit gen mo.
Ayenyo ŋat ma twero nyuto kicane i koma, ento pe anoŋo;
ayenyo jo ma myero gukwe cwinya, ento ŋat mo pe.
21-Gumiya kwir marac ma kaka cam,
dok i kare ma orwo pii oneka gumiya koŋo vino mawac ni amati.
22-Wek karamagi ma gicamo-ni otyekgi woko macalo owic;
karama me gityer ma gicamo-ni myero olokke odok owic ma makogi.
23Mi waŋgi ocor woko, wek pe gunen piny;
mi pyergi onyoŋŋe obed ka myel amyela nakanaka.
24To akemoni woko ducu i komgi, mi kinigani malyet-ti otyekgi woko.
25-Mi gonygi odok obur,
pe iwek ŋat mo odoŋ obed i kemagi.
26Giyelo dano ma in doŋ ityeko pwodo,
dok giketo can gimedo ameda i kom jo ma yam doŋ ityeko keto ret i komgi.
27Medde ki keto can i komgi muporo balgi,
pe ikwany kop woko ki i wigi kadi ki acel,
28-Jwa nyiŋgi woko ki i buk ma nyiŋ jo makwo ducu gicoyo iye-ni; pe iwek gico nyiŋgi i kin nyiŋ jo ma kitgi atir.
29An doŋ atye i can ki arem madwoŋ: wek larri oketa malo, ai Lubaŋal
30Abipako nyiŋ Lubaŋa ki wer; abidworo nyiŋe kun amiye pwoc.
31Pwoc man biyomo cwiny Rwot makato twon dyaŋ,
nyo twon ma tuŋe olot, ma oboŋe dito.
32Wek jo ma giunogi gunen, gubed ki yomcwiny;
wun jo ma wutye ka yenyo Lubaŋa,
wubed ki kwo manyen i cwinywu.
33Rwot winyo koko pa dano ma piny obwoyogi,
dok pe cayo jone kikome ma gitweyogi i mabuc.
34Wek polo ki lobo ducu gupake,
nam ki jami makwo ducu ma tye ka wot iye.
35Lubaŋa bilaro jo Cion
dok bigero gaŋi me Juda odoco; luticce gibibedo kunnu,
gibicamo doko megi;
36litino pa luticce gibileyo doko megi,
dok jo ma mare gibibedo iye.


1 Camuel 17
Goliac otaro jo Icrael
1I kare meno jo Piliciti gucoko monygi kacel pi lweny. Gucokke i Coko i lobo pa Juda, ci gugony i kin Coko ki Ajeka, i Epec-damim. 2Caulo ki jo Icrael gucokke kacel, gugony i nota Ela, ci gurye ki tyen me lweny i kom jo Piliciti. 3Lupiliciti gucuŋ i wi got tuŋcel, ki Luicrael gucuŋ i wi got tuŋ mukene, kun nota tye i kingi. 4Ci twon oita lweny mo obino oa ki i gony pa Lupiliciti ma nyiŋe Goliac, dano me Gat. Borre kato ka futi aboŋwen. 5Oruko otaŋ mola i wiye, dok oruko koti mola lagen kore; pek pa koti molane onoŋo romo ratili miya acel ki pyerabic. 6Oruko mola mukwako tyene, kun okacce ki toŋ alwiro mola wi gwoke. 7Bol toŋŋe mito rom ki rii yat me cweyo boŋo; lak toŋŋe pekke romo ratili apar wiye aboŋwen, kun lamak kwotte otelo nyime. 8En ocuŋ ci odaŋŋe matek i wi mony pa jo Icrael ma gurye i tyen ni, "Kaa wubino ma wurye i tyen pi lweny piŋo? Pe an Lapiliciti? Pe wun lutic pa Caulo bo? Wuyer danowu mo acel, wek en olor piny obin bota. 9Ka en twero lweny kweda ce oneka, ci wan wabibedo luticwu; ento ka an aye aloye, ce aneke, ci wun wubibedo luticwa pi tiyo tic botwa." 10Lapiliciti meno dok owacci, "Ataro mony pa jo Icrael ma tin gurye i tyengi! Wumiya dano mo wek walweny kwede kacel." 11Ka Caulo ki jo Icrael ducu guwinyo lwak lok pa Lapiliciti-nu, ci cwinygi oballe woko, gubedo ki lworo madwoŋ twatwal.
Daudi obino i gony pa lumony
12Daudi obedo wod pa dano mo me Eprata ma gaŋŋe Beterekem i lobo Juda; nyiŋe Yece, yam tye ki awobene aboro. I kare pa Caulo, onoŋo en doŋ oti woko, mwaka me ditte doŋ dwoŋ. 13Onoŋo awobe pa Yece adek muteggine gulubo kor Caulo i mony, Nyiŋ awobene adek ma gucito i mony-nyi gin ene: Eliab ma latin kayo, ki ma olube Abinadab, ki me adekke Cama. 14Daudi aye matidine; jo muteggi adek-ki gulubo kor Caulo, 15ento Daudi obedo ka wirre bot Caulo, ka dok paco ka kwayo romi pa wonne i Beterekem. 16Lapiliciti obedo ka bino anyim ci cuŋ kunnu odiko ki otyeno pi nino pyeraŋwen.
17Yece owaco bot wode Daudi ni, "Ber iter nyig bel ma gicelo acela-ni bot omegini, ma romo agwata adek, kacel ki mugati man apar, itiŋ itergi oyot bot omegini ma i gony ca. 18Dok iter cak mutwo muluŋŋe-ni apar bot laditgi me mony ma loyo dano alip, Nen kit ma omegini tye kwede, ci imak gin mo idwog kwede ki botgi."
19I kare-nu onoŋo Caulo ki omegi Daudi wa ki jo Icrael ducu gubedo i nota Ela, kun gilwenyo ki jo Piliciti. 20Daudi oa odiko con oweko rorru bot lagwokone, ci ocako wot otero cam ma giyubo kit macalo Yece ocike kwede oo i gony ma onoŋo mony doŋ cito ka rye i tyen, kun giwayo me lweny. 21Ci jo Icrael ki jo Piliciti gurwayo cok ka romo; mony okemme ki mony wadi. 22Daudi oweko jami i ciŋ lagwok jami, ocito i ka ryeyo i mony, ci omoto omegine ducu. 23Ka pud tye ka lok kwedgi, ci twon oita mony Lapiliciti me Gat ma nyiŋe Goliac otuc ka maleŋ i nyim mony pa jo Piliciti ma guryeyo, kun loko lok ma rom ki macon ca, ci Daudi owinyo lokke.
24Jo Icrael ducu guriŋo laco meno woko ka gunene, ci gubedo ki lworo matek. 25Lwak jo Icrael guwacci, "Wuneno dano man ma obino-ni? Ada, en obino ka taro jo Icrael. Ka ŋat mo oneko, kabaka bimiye doko lalonyo madit, dok bimine nyare bene obed dakone, dok bimiyo jo me ot pa wonne pe doŋ giculo mucoro." 26Daudi owaco bot jo ma gucuŋ ka ŋete ni, "Gin aŋo ma gibitimo ka dano mo oneko Lapiliciti-ni, okwanyo kwede cac woko ki i Icrael? Lapiliciti ma pe ŋeyo Lubaŋa-ni aŋa mono, ma myero obed ka taro Lubaŋa makwo-ni?" 27Lwak dok gudokke iye lakite acel-lu ni, "Gibitimo dano ma oneko-ni kit meno."
28Ka Eliab omin Daudi maditte owinyo ka loko ki dano, kiniga omake i kome ci owacci, "Piŋo ibino? Iweko romiwa manok-ki i tim bot aŋa? Aŋeyo etteni ki keccwinyi; ibino kany ka neno lweny." 29Daudi ogamo ni, "Atimo gin aŋo kombeddi? Pud aloko aloka keken." 30Oloko ŋeye oneno ka mukene dok oloko lakite acel-lu, Dano ducu dok gudokke iye kit mukwoŋo-ni.
31Ka lok ma Daudi obedo ka lokoneni owinnye, gutito bot Caulo; ci Caulo ocwalo kwena olwoŋe. 32Daudi owaco bot Caulo ni "Pe iwek cwiny dano mo opoti pi Lapiliciti-nu, ladit; an abicito ka lweny kwede." 33Caulo owaco bot Daudi ni, "In pe itwero cito ka lweny ki Lapiliciti man, pien in pud latin awobi." 34Ento Daudi ogamo dog Caulo ni, "Ladit, abedo ka kwayo romi pa wora. Ka yam labwor mo obino, nyo ŋuu mukene, ce omako latm romo mo ki i kin romiwa, 35aryemo kore ci agoyo, alaro latin romo, akwanyo woko ki i doge. Ka ce otokke otiŋŋe i koma, apoto amako yer tike, agoyo aneko woko. 36Ladit, aneko labwor ki ŋuu mukene mapol. Lapilicitini ma pe ŋeyo Lubaŋa bibedo ma rom ki ŋat acel i kingi. Nen, en doŋ otaro nmony pa Lubaŋa makwo woko." 37Daudi dok owacci, "Rwot yam olara ki i lwet ciŋ labwor ki ŋuu mukene: bilara bene ki i ciŋ Lapiliciti man." Caulo owaco bot Daudi ni, "Citi. Rwot aye obed kwedi!"
38Caulo oruko Daudi ki jami lwennye, oruko otaŋ mola i wiye, ka oruke ki koti mola. 39Daudi otweyo pala lucwan pa Cauloi wi jami lwennye, otemo wot kwede me noŋo, pien pe oŋiyo wot kwede. Ci owaco bot Caulo ni "An pe atwero wot ki man ducu pien pe aŋiyo kwede." Olunyogi woko, 40ka okwanyo odoone omako i ciŋe, ci oyero litino gweŋi abic muluŋŋe mapwot ki i laora kulu, opikogi i opiro kwatte, ma en kicaane; omako latandiyone i ciŋe, ka onyiko cok bot Lapiliciti.
Daudi oloyo Goliac
41Lapiliciti obino onyiko cok ki Daudi ki latin kwotte i nyime. 42Ka Lapiliciti oneno kom Daudi, ci otuki cayone woko, pien onoŋo pud latin awobi, kome kwar, dano ma neno mwonya. 43Owaco bot Daudi ni, "An adoko gwok bo, mumiyo ilima ki odoo-ni?" Ka ocako ceno Daudi ki nyiŋ lwak lubaŋane. 44Lapiliciti dok owaco bot Daudi ni, "Bin bota ci abimiyo riŋo komi bot winyo me polo ki bot ŋuu ma i tim." 45Daudi bene owaco bot Lapiliciti ni, "In ibino bota ki pala lucwan ki toŋ ki toŋ alwiro, ento an abino boti i nyiŋ Rwot me mony, i nyiŋ Lubaŋa me mony pa jo Icrael ma ibedo ka tarone-ni. 46Tin Rwot bimiyo in i ciŋa, abireti woko piny, ci aŋolo wii woko; dok abimiyo kom lumony pa Lupiliciti ma guto tin bot winyo me polo ki bot ŋuu ma wi lobo, wek lobo ducu oneni, Lubaŋa tye i Icrael, 47dok wek lwak man guŋe ni, Rwot pe laro dano ki pala lucwan kadi ki toŋ, pien lweny Rwot aye ma loyo gire, ci en bimiyowu i ciŋwa."
48Lapiliciti oa obino ka romo ki Daudi, ci Daudi oriŋo oyotoyot i nyim mony ma orye i tyen pi romo ki Lapiliciti. 49Orwako ciŋe i opirone, okwanyo lagwen, obayo, ocelo tur nyim Goliac. Lagwen odonyo woko i tur nyime ci opoto piny aryeba cwiny.
50-Kit meno Daudi oloyo Goliac ki lataŋdiyo ki lagwen, ocelo, oneko woko. Pala lucwan onoŋo pe i ciŋ Daudi. 51-Oriŋo, ocuŋ i wi Goliac, owoto pala lucwan pa Goliac ki i akurane, oneke kwede, ka oŋolo kwede wiye woko. Ka jo Piliciti guneno ni twon oita monygi oto, ci guriŋo woko. 52Lwak jo Icrael ki Juda gutwarre ki oduru gulubo kor jo Piliciti nio wa i Gat, ki i dog gaŋ me Ekron. Omiyo Lupiliciti ma ret omakogi gupoto woko i dog yo cakke ki i Caaraim o wa i Gat ki Ekron. 53Lacen jo Icrael gucako dwogo cen ki ka ryemo Lupiliciti, ci guyako gonygi. 54Daudi okwanyo wi Goliac okelo i Jerucalem, ento oketo jami lwennye I kemane.
Ginyuto Daudi bot Caulo
55Ka Caulo oneno ka Daudi cito ka lweny ki Goliac, ci openyo Abneri ma ladit wi monnye ni, "Abneri, latin awobi-ni wod pa aŋa?" Abneri ogamo doge ni, "Macalo in ikwo-ni, kabaka, pe aŋeyo." 56Kabaka dok owacci, "Peny pi awobi-ni, ni en wod pa aŋa?" 57Ka Daudi odwogo ki ka neko Lapiliciti, ci Abneri okwanye otere i nyim Caulo, ki wi Goliac i ciŋe. 58Caulo openye ni, "In wod pa aŋa, latin awobi?" Daudi odok iye ni, "An a wod pa laticci Yece ma Labeterekem."


1 Luker 13:33
33I ne lok man mutimme-ni Jeroboam pe omedo ki weko kite maraco-ni. En dok omedde ki keto ajwagi me tic i kabedo me woro Lubaŋa ma i wi godi ma okwanyogi ki i kin lwak ata, Tekke onoŋo ŋat ma mito keken, ci kwere me bedo ajwaka cut, ci keto i ka woro Lubaŋa ma i wi godi-ni.


Jabuli 54
1Ai Lubaŋa, lara pi nyiŋi, dok imi alo kop pi tweroni.
2Winy legana, ai Lubaŋa;
cik iti iwiny lok ma awaco.
3Jo ma luwakke gubino ka lweny i koma,
jo mager gimito neka woko; gin jo ma pe tamo pi Lubaŋa.
4Aŋeyo ni Lubaŋa aye lakony mera; Rwot aye ma gwoko kwona.
5En biculo kwor i kom lukworra ki gin marac;
tyekgi woko liweŋ pien in Lubaŋa ma genne.
6Abityero gityer boti pi yomcwiny;
abimiyi pwoc, ai Rwot, pien in iber.
7Nen doŋ ityeko lara ki i kit can ducu,
mumiyo aneno lukworra macalo jo ma doŋ aloyogi woko.


Ejekiel 38:4
4Abimiyo ilokke ineno ka mukene, ci aŋolo cwaki woko ki goli, apeyi kwede akeli ka maleŋ kacel ki monnyi ducu, aguragura ki jo ma ŋweco kwedgi, ma gin ducu gurukke woko ki jami lweny. Gin lwak ma gitye i dul mony madit, ma gin ducu gumako kwot ocal ki kwot kikome, ki pala lucwan.


Wel 36:3
3Ento ka ce awobe ma i kaka mukene gunyomogi ki i kin jo Icrael ata, ci miyo lobogi gi bi kwanyo woko ki i kom ginaleya pa kwarogi, gimedo i kom lobo pa kaka ma anyirane doŋ tye iyeni; meno miyo gibijwiko lobowa woko ma yam gipoko botwa ki kwir.


Ejekiel 7:19
19Gibibolo ryalgi ki jabugi woko i dye gudo macalo gin ma pe leŋ, pien ryal ki jabu pe twero larogi i nino ma Rwot bionyo iye kinigane i komgi. Pe gibitiyo kwede me cobo mitigi, dok bene pe gibimiyo igi yen kwede. Ryal kijabu aye omiyo gupoto i bal.


Wel 26
Kwano Wel jo Icrael i Moab
1-I ŋe two gemo Rwot owaco bot Moses ki ajwaka Eleajar wod pa Aron ni, 2"Kwan Wel jo Icrael ducu, cakke ki i kom jo ma ditogi romo mwaka pyeraryo dok kwede malo, kun ilubo dog odi pa kwarogi, jo Icrael ducu ma romo cito ka lweny." 3-4Ci Moses ki ajwaka Eleajar guloko ki ludito i lobo aroo me Moab i ŋet Jordan ma cok ki Jeriko ni, "Wukwan Wel dano cakke ki i kom jo ma ditogi romo mwaka pyeraryo dok kwede malo," macalo Rwot ociko ki Moses. Jo Icrael ma yam gua ki i lobo Ejipt gubedo jo magi:
5Jo me kaka pa Reuben ma obedo latin kayo pa Yakobo ma nyiŋe mukene Icrael-li gin ene: Likwayo pa Kanok, Pallu. 6Kejeron ki Karmi. 7Meno aye doggola pa jo pa Reuben; welgi ducu oromo alip pyeraŋwen wiye adek, ki miya abiro ki pyeradek. 8Likwayo pa Pallu gin aye Eliab, 9ki awobene Nemuel, Datan ki Abiram, Magi aye Datan ki Abiram ma lwak guyero ma gupyem ki Moses ki Aron kun gibedo i kin lwak pa Kora i kare ma gujem i kom Rwot. 10Lobo oŋamo doge omwonyogi woko ci guto kacel ki Kora i kare ma mac owaŋo dano miya aryo ki pyerabic, otyekogi woko, ci nyiŋgi odoko lok aboka me juko dano. 11Ento awobe pa Kora pe guto.
12Jo me kaka pa Cimeon gin ene: likwayo pa Nemuel, Jamin, Jakin, 13Jera ki Caul. 14Meno aye doggola pa jo pa Cimeon; welgi ducu oromo alip pyeraryo wiye aryo, ki miya aryo.
15Jo me kaka pa Gad gin ene: likwayo pa Jepon, Kagi, Cuni, 16Ojini, Eri, 17Arod ki Areli. 18Meno aye doggola pa jo pa Gad; welgi ducu oromo alip pyeraŋwen, ki miya abic.
19Kaka pa Juda, Er ki On an ma awobe pa Juda yam guto con i lobo Kanaan. 20Doŋ jo me kaka pa Juda gin ene: Likwayo pa Cela, Perej ki Jera, 21ki pa Kejeron ki Kamul ma awobe pa Perej. 22Meno aye doggola pa jo pa Juda; welgi ducu oromo alip pyerabiro wiye abicel ki miya abic.
23Jo me kaka pa Icakar gin ene: likwayo pa Tola, Puwa, 24Jacub ki Cimron. 25Meno aye doggola pa jo pa Icakar; welgi ducu oromo alip pyerabicel wiye aŋwen, ki miya adek.
26Jo me kaka pa Jabulon gin ene: likwayo pa Cered, Elon ki Jaleel. 27Meno aye doggola pa jo pa Jabulon; welgi ducu oromo alip pyerabicel, ki miya abic.
28Jo me kaka pa Yucepu gin aye likwayo pa Manace ki Epraim.
29Kaka pa Manace. Makir wod pa Manace onywalo Gilead. 30Jo pa Gilead gin ene; likwayo pa Iejer, Kelek 31Aciriel, Cekem, 32Cemida ki Keper. 33Jelopekad wod pa Keper onywalo anyira keken, awo bene pe, Nyiŋ anyirane Makala, Noa, Kogla, Mirika ki Tiŋa. 34Meno aye doggola pa jo pa Manace; welgi ducu oromo alip pyerabic wiye aryo, ki miya abiro.
35Jo me kaka pa Epraim gin ene: likwayo pa Cutela, Beker, Takan, 36ki pa Eran ma wod pa Cutela. 37Meno aye doggola pa jo pa Epraim; welgi oromo alip pyeradek wiye aryo, ki miya abic. Meno ducu gubedo Likwayo pa Yucepu.
38Jo me kaka pa Benjamin gin ene: likwayo pa Bela, Acibel, Akiram, 39Cepupam, Kupam, 40ki pa Arud ki Naaman ma awobe pa Bela. 41Meno aye doggola pa jo pa Benjamin; welgi ducu oromo alip pyeraŋwen wiye abic, ki miya abicel.
42Jo me kaka pa Dan gin ene: likwayo pa Cukam. 43Doggola ducu pa likwayo pa Cukam Wel danogi oromo alip pyerabicel wiye aŋwen, ki miya aŋwen.
44Jo me kaka pa Acer gin ene: likwayo pa Imna, Icivi ki Beria, 45ki pa Keber ki Malkiel ma awobe pa Beria. 46Nya pa Acer nyiŋe obedo Cera. 47Meno aye doggola pa jo pa Acer; welgi ducu oromo alip pyerabic wiye adek, ki miya aŋwen.
48Jo me kaka pa Naputali gin ene: likwayo pa Jajeel, Guni, 49Jejer ki Cilem. 50Meno aye doggola pa jo pa Naputali; welgi ducu oromo alip pyeraŋwen wiye abic, ki miya aŋwen. 51Wel jo Icrael ducu oromo alip miya abicel ki acel, ki miya abiro ki pyeradek.
52-Ci Rwot owaco bot Moses ni, 53"Ibipoko lobo i kin kaka magi obed me aleyagi kun ilubo wel nyiŋgi ma gicoyo. 54Ibimiyo dul lobo malac bot kaka maditone ki dul lobo manok bot kaka matino; dul lobo me aleyagi gibipoko ma oporo wel dano ma i kaka mo-ni. 55Lobo gibipoko ki bolo kwir kun lubo kaka pa kwarogi. 56Gibilimo lobo me aleyagi muporo dit pa kaka acel acel kun lubo kit ma kwir opoto kwede."
Kaka pa Levi
57Jo me kaka pa Levi gin aye doggola pa Gercon, Kokat ki Merari, 58kacel ki likwayo pa Libni, Kebron, Makali, Muci ki Kora, Kokat onywalo Amram, 59ma dakone obedo Yokobedi nya pa Levi ma onywalo i Ejipt. Yokobedi onywalo Aron ki Moses ki lam ingi Miriam ki Amram. 60-Aron onywalo Nadab, Abiu, Eleajar ki Itamar, 61-ento Nadab ki Abiu guto woko i kare ma gutyero mac mapat i nyim Rwot, kit mac ma yam pe ocikogi kwede. 62Gikwano wel jo Levi ducu ma co, cakke i kom jo ma ditogi romo dwe acel dok kwede malo, Welgi oromo alip pyeraryo wiye adek: ento welgi yam pe gikwano i kin jo Icrael, pien pe gipoko botgi dul lobo mo me aleyagi i kin jo Icrael.
Kaleb ki Yocwa aye gudog makwo
63Meno gin aye jo ma Moses ki ajwaka Eleajar gukwanogi i lobo aroo me Moab i ŋet Jordan, ma cok ki Jeriko. 64Ento pe tye ŋat mo acel i kingi ki i kin jo ma yam Moses ki ajwaka Aron gukwanogi i kare ma gukwano wel jo Icrael i tim me Cinai ca. 65-Onoŋo yam Rwot owaco pigi bot Moses ni, "Gibito woko i tim," ci dano mo pe odoŋ ki i kingi, kono nyo Kaleb wod pa Jepune ki Yocwa wod pa Nun keken aye gudoŋ.


Nwoyo Cik 4:9
Moses opoyo wi jo Icrael pi gin mutimme i Koreb
9"Ento myero wunen maber ni wugwokke kenwu ki cwinywu ducu, wiwu pe owil i kom gin ma wuneno ki waŋwu, wek pire pe oa woko ki i cwinywu i kare me kwowu ducu. Wutit bot litinowu ki likwayowu wek guŋe


Jeremia 49:28
Kop ma gigolo i kom kaka me Kedar ki ker me Kajor
28Man aye lok ma gitito i kom kaka me Kedar ki ker ducu me Kajor ma yam Nebukadnejar kabaka me Babilon olwenyo i komgi ci oloyogi woko-ni, Rwot owaco kuman ni, "A icit ka lweny i kom jo Kedar, ci inek jo me kaka ma tye wokceŋ-ŋi woko.


Wel 15
Cik mapatpat ma mako gityer
1Rwot owaco bot Moses ni, 2"Wac ki jo Icrael ni, Ka doŋ wuo i lobo ma wubibedo iye, ma abimiyowu-ni, 3ce wutyero dyaŋ nyo romo bot Rwot obed gityer ma giwaŋo ki mac, nyo gitum awaŋa, nyo kit gitum mukene, nyo gityer me cobo kwoŋ, nyo gityer ma ic opwoyo, nyo ka tyero i ninowu madito ma giciko wek obed gin ma ŋwece kur me yomo cwiny Rwot, 4ci ŋat ma okelo gityerre myero otyer bot Rwot bene moko kwon mapwotte ma romo agwata acel ma girubo ki moo ma romo cupa aryo ki nucu, obed gityer me moko kwon. 5Dok wubikelo yino me gityer amata pi gitum awaŋa nyo gitum mukene ducu ma romo cupa aryo ki nucu pi romo acel acel. 6Nyo ka pi nyok romo wubikelo moko kwon mapwotte ma romo agwata aryo ma girubo ki moo ma romo cupa adek pi gityer me moko kwon. 7Pi gityer: amata wubikelo yino ma romo cupa adek obed gin ma ŋwece kur me yomo cwiny Rwot. 8Ka wuyubo twon pi gitum awaŋa, nyo pi gitum mukene, nyo pi cobo kwon, nyo pi gityer lakwecwiny ma wutyero bot Rwot, 9ci myero wutyer kacel ki twon moko kwon mapwotte ma romo agwata adek ma girubo ki moo ma romo cupa abic obed gityer me moko kwon. 10Pi gityer amata wubityero koŋo vino ma romo cupa abic obed gityer ma giwaŋo ki mac, gin ma ŋwece kur meyomo cwiny Rwot.
11"Gibitiyo kit meno pi twon acel acel, nyo pi nyok romo acel acel, nyo pi wod romo nyo latin nyok dyel acel acel. 12Ducu bilubo Wel lim ma wukelo me atyera; wubitiyo kit meno i komgi acel acel macalo welgi, tye. 13Anywalli ducu me lobowu gibitiyo kit meno ka gityero gityer ma giwaŋo ki mac obed gin ma ŋwece kur me yomo cwiny Rwot. 14Ka larok mo odoko labedo i kinwu, nyo: ŋat mo ma bibedo i kinwu wa i kare pa likwayowu ducu, ka en mito tyero gityer ma giwaŋo ki mac obed gin ma ŋwece kurme yomo cwiny Rwot, en bene bitime kit ma wun wutimo-ni. 15Pi lwak mucokke cik bibedo acel piwu ki pi larok ma odoko labedo i kinwu; meno bibedo cik matwal nio wa i kare pa likwayowu ducu; labedo bibedo ma rom ki wun i nyim Rwot. 16-Cik bibedo acel ki ŋolo kop bene acel pi wun ki pi lurok ma gibedo i kinwu."
17Rwot owaco bot Moses ni, 18"Wac bot jo Icrael ni, Ka doŋ wuo i lobo ma atye ka terowu iye-ni, 19ka wucamo cam ma ocek i lobe-nu, wubityero gityer bot Rwot. 20I kom moko kwon me kal manyen mukwoŋo cek wubityero capat lakoto obed gityer; wubityero macalo wutyero gityer ma wukwanyo ki i kom kal ma wudino. 21Wubimiyo gityer bot Rwot ki i kom moko kwoti me kal manyen mukwoŋo cek nio wa i kare pa likwayowu ducu.
22"Ento ka ce wuroco, kuli pe wumako cik magi ducu ma Rwot yam ociko ki Moses, 23ki gin ducu ma Rwot ocikowu kwede ki i dog Moses, nia wa i nino ma yam Rwot okwoŋo miyo iye cik, medde kwede wa i kare pa likwayowu ducu; 24ka ce dano guroco ma pe gubalo akaka, kun lwak pe ŋeyo gin mo iye, ci lwak ducu bityero wod twon acel me gitum awaŋa obed gin ma ŋwece kur me yomo cwiny Rwot, ki gityer me moko kwon ki gityer amata mutike macalo cik tye, kacel ki nyok dyel acel pi gitum me bal. 25Ajwaka bitimo gin lakwany bal ki i kom lwak jo Icrael ducu, ci Rwot biweko balgi; pien onoŋo pe gubalo akaka dok gukelo gityergi, gityer ma giwaŋo ki mac bot Rwot, ki gitumgi me bal, i nyim Rwot pi balgi ma pe gutimo akaka. 26Gibiweko bal pa lwak jo Icrael ducu, kacel ki pa lurok ma gibedo i kingi, pien onoŋo bal meno omako lwak ducu.
27-"Ka ce dano acel mo aye obalo ma pe otimo akaka, ci en bityero bwoŋ dyel ma ditte romo mwaka acel pi gitum me bal. 28Ci ajwaka bitimo gin lakwany bal i nyim Rwot pi dano-nu ma opoto i bal ma pe otimo akaka, pi kwanyo bal ki i kome, ci Rwot biweko balle. 29Wubibedo ki cik acel pi dano ma obalo ma pe otimo akaka, kadi bed en anywalli pa jo Icrael nyo labedo ma bedo i kingi. 30Ento ka dano mo otimo bal mo me tekwic, kadi bed anywalli me lobo nyo labedo, noŋo doŋ ocayo Rwot; dano meno waŋe birwenyo woko ki i kin lutugi. 31Noŋo ocayo lok pa Rwot, oturo cikke, pi meno dano meno wane birwenyo woko magicel; balle bidok i wiye."
Dano ma pe ogwoko cabit
32I kare ma jo Icrael gitye i tim, ci gunoŋo dano mo ma coko yen riddo i ceŋ cabit. 33Jo ma gunoŋe ka en coko yen riddo-ni gukele bot Moses ki Aron ki bot lwak ducu. 34Gukete i ot kol, pien peya ginyuto botgi gin ma myero gutim i kome. 35Ci Rwot owaco bot Moses ni, "Dano meno gibineke woko. Lwak ducu gibicele ki got woko i ŋe gony." 36Lwak ducu gukele woko i ŋe gony, gucele ki got guneke woko, kit macalo Rwot onoŋo ociko ki Moses.
Keto jira i dog boŋo
37Rwot owaco bot Moses ni, 38-"Lok ki jo Icrael ci icikgi ni gukwo jira i twok dog boŋŋigi, wa i kare pa likwayogi ducu, dok i kom jira ma i twok dog boŋo acel acel guket iye tol ma bulu. 39Bibedo botwu jira dog boŋo ma wuneno kome wek wupo cik pa Rwot ducu, wulubgi, kun pe wulubo tamwu kenwu ki gin ma wuneno, ma wumaro lubo pi mitiwu kenwu. 40Kit meno miyo wubipo cikka ducu, wubicobo, miyo wubibedo jo maleŋ pi Lubaŋawu. 41An a Rwot Lubaŋawu ma yam akwanyowu ki i lobo Ejipt wek abed Lubaŋawu; an a Rwot Lubaŋawu."


Ejekiel 41
1Lacen dok dano-nu okela i kicika ma i dyere, Ci opimo yo ma gikato ki iye onoŋo borre romo futi apar, 2ki lacce onoŋo futi apar wiye abicel, ki dit me kom cel onoŋo romo futi aboro yo tuŋ ryoryo ducu. Ka dok opimo kicika onoŋo borre romo futi pyerabicel wiye aŋwen, ki lacce romo futi pyeradek wiye aryo.
3Lacen dano-nu odonyo i kicika me agikkine. Ci opimo doggola me donyo, bone futi adek ki lacce futi apar, ki dit kom kicika yo tuŋ ryoryo ducu onoŋo romo futi apar wiye acel. 4Ka opimo kicika borre oromo futi pyeradek wiye aryo ki lacce futi pyeradek wiye aryo, Ka lacen owacca ni, "Man aye kabedo maleŋ makato ducu."
Kicika ot ma gigerogi i kom cel me ot pa Lubaŋa
5Dano-nu opimo cel me ot pa Lubaŋa ci ditte oromo futi apar, Doŋ i kom cel man ma orumo ot pa Lubaŋa woko ducu, onoŋo tye iye kicika matitino, ma lacgi onoŋo romo futi abicel. 6Kicika ma i ŋete onoŋo tye i dul adek ma gukubbe gudok malo, ma acel acel onoŋo ododde i wi wadi kun dul odi acel acel tye ki kicika pyeradek. Onoŋo bene tye gin me latyel kor kicika ducu ma orumo cel me ot pa Lubaŋa woko me teno kicika ducu, wek pe gutenne i kom cel me ot pa Lubaŋa. 7Doŋ kicika ma i ŋete-gu gudoko malac kun gutiŋŋe woko malo likuŋ i wi odi wadigi ki dul odi acel acel, ma guporo lac pa gin latyel kor kicika a i kom dul ot acel o kwede i kom dul ot mukene ma gurumo ot pa Lubaŋa, Onoŋo bene tye yo ma giito kwede malo i ŋet ot pa Lubaŋa, kit meno dano-nu twero a ki i dul odi ma piny dok malo i dul odi ma tye i wiye me agikki, kun kato ki dul odi ma tye i dyere. 8Ci aneno kabedo murumo ot pa Lubaŋa bene otiŋŋe malo i kabedo ducu. Ci gipimo te guti ma i ŋete ducu ginoŋo ni borre oromo bor pa lagada acel ma rom ki futi apar. 9Doŋ dit me kom cel ma woko me kicika ma i ŋete ducu oromo futi aboro; ki dul abam ma gibwoto tye noŋo onoŋo romo futi aboro bene. Dok me a i kin abam me ot pa Lubaŋa 10o kwede i kicika me dyekal ma gurumo ot pa Lubaŋa woko, onoŋo lacce romo futi pyeradek wiye aryo. 11Doggola me kicika ma i ŋete-gu ducu gukemo abam ma onoŋo gibwoto tye nono-ni. Doggola acel okemo yo tuŋ acam, ki doggola mukene okemo yo tuŋ acuc, doŋ lac pa dul ma gibwoto odon nono-ni onoŋo romo futi aboro ma orumo ot woko ducu.
Gedo ma tye yo tuŋ potoceŋ
12Ot mo ma onoŋo okemme ki ot pa Lubaŋa ki tun potoceŋ onoŋo lacce romo futi miya acel ki apar wiye aryo, ki cel ma orumo onoŋo ditte romo futi aboro; ki borre onoŋo romo futi miya acel ki pyeraŋwen wiye aŋwen.
Kit pim ducu ma gipimo ki ot pa Lubaŋa
13Lacen dano-nu dok opimo ot pa Lubaŋa, borre obedo futi miya acel ki pyerabicel. Dok opimo piny ki yo tuŋ i ŋe ot pa Lubaŋa dok kwede ariari yo tuŋ i dyekal, medo ki gedo ki celle, borre oromo futi miya acel ki pyerabicel. 14Nyim ot pa Lubaŋa ma okemo yo tuŋ wokceŋ ki dyekalle, onoŋo romo futi mi ya acel ki pyerabicel. 15Ka dok opimo bor pa gedo ma onoŋo okemme ki dyekal ma onoŋo tye yo tuŋ potocenni, ki celle ducu ryoryo, oromo futi miya acel ki pyerabicel.
Lok mukene ducu i kom ot pa Lubaŋa
Kicika maditte ma gidonyo kwede i ot pa Lubaŋa, ki kicika ma i iye, ki kicika ma i doggola me donyo ma tye yo tuŋ woko, 16onoŋo gipetogi woko maber ki bao ma oumo kor ot woko ducu; gin adek-ki ducu onoŋo gitye ki wan dirica mapol madiŋ, Ki malo ka wi dye ot i doggola me ot pa Lubaŋa onoŋo giguro kome ducu girumo ki bao, cakke ki i dye ot piny dok kwede malo wa i waŋ dirica (waŋ dirica onoŋo giumogi woko) 17nio wa i kabedo ma tye malo ka wi doggola, wa i kicika ma i iye ki yo tuŋ woko bene. Doŋ ki i kom cel murumo woko ducu ki i kicika ma i iye ki kicika maditte, onoŋo gigoro cal lukerubi ki cal yadi otit.
18Giketo cal yat otit i kin lukerubi ma gigwennye agwenya. Lakerubi acel acel onoŋo waŋe tye aryo, 19waŋ mo ma nen calo waŋ dano onoŋo okemo otit ki yo tuŋcel, ki tuŋcel bene waŋ ma nen calo wan labwor okemo otit, Gigorogi girumo kwede ot pa Lubaŋa woko litit; 20cakke ki i dye ot piny dok kwede malo ka wi doggola gigoro iye cal lukerubi ki cal otit i kor ot.
Keno tyer ma gitiyo ki bao
21Bao me doggola ducu obedo latwoke aŋwen: ki i nyim kabedo maleŋ onoŋo tye iye gin mo 22ma obedo calo ke no tyer ma gitiyo ki bao, Onoŋo borre romo futi abic ki lacce futi adek. Twoke ducu, ki tedi tere ki murumo ducu onoŋo gitiyo ki bao. Lacen dano-nu owacca ni, "Man aye meja ma gicibo cuŋ i nyim Rwot."
Lok i kom doggola
23Onoŋo tye doggola la iye aryo i agikki me yo ma donyo i kicika madit, dok bene onoŋo tye doggola la iye aryo i agikki yo ma cito i kabedo maleŋ makato ducu-ni. 24Doggola acel acel onoŋo giyubo laiye aryo ma giwirre giyabbe i dye ot ka maleŋ. 25Dok i kom doggola me kicika maditte onoŋo gigoro iye cal lukerubi ki cal yadi otit, kit macalo onoŋo koŋ gigoro i kor ot me kicika ducu-ni. Ki yo tuŋ woko onoŋo tye iye bolo me bao me geŋo tipo ma tye i nyim doggola me donyo. 26Dok bene onoŋo tye waŋ dirica madiŋ tuŋcel, ki yadi otit tye tuŋcel ki tuŋcel, i kom cel ma i ŋet kicika ma i doggola me donyo.


Acakki 8
Pii aluka otwo woko
1Lubaŋa opo kom Nua ki lee tim ducu, ki lee ma paco ducu ma yam tye kacel kwede i yeya. Lubaŋa omiyo yamo okodo wi lobo, ci pii ocako dwon. 2Waŋ it me kut matut oculle woko, ki polo bene ocegge woko, ki kot ma corre a ki i polo bene ocok woko, 3pii omedde ki dwon woko i wi lobo jwijwi. Ka nino okato miya acel ki pyerabic, pii onoŋo odwon woko. 4I dwe me abiro, i nino dwe apar wiye abirone, yeya ogem i wi got Ararat. 5Pii omedde ki dwon woko nio kwede i dwe me apar; i dwe me apar, i nino dwe acel, wi godi maboco gucako nen.
6Ka nino pyeraŋwen okato, Nua oyabo waŋ dirica ma yam otuco i yeya-ni, 7ocwalo agak woko; ci obedo ka tuk, kun wirre kwede tuŋŋi ki tuŋŋi, nio ka piny otwo woko. 8Dok ocwalo amam woko nia ki bote, wek enen ka pii doŋ otyeko dwon woko ki i lobo ada. 9Ento amam pe omedo ki noŋo ka ma opye iye ki tyene, ci odok bote cen i yeya, pien onoŋo pii pud omwonyo wi lobo woko ducu. Ci Nua oryeyo bade, omake, odwoke i yeya bote. 10Dok okuro pi nino abiro mukene, ka dok ocwalo amam woko nia ki i yeya. 11Amam dok odok bote i yeya ma onoŋo piny doŋ oyuto; nen, en otino pot yat jeituni ma opwono madyak i doge. Kit meno Nua oniaŋ ni pii doŋ otyeko dwon woko ki i wi lobo. 12Dok omedde ki kuro pi nino abiro mukene, dok ocwalo amam woko; ci doŋ pe odok bote matwal.
13I mwaka me miya abicel ki acel me dit pa Nua, i dwe mukwoŋo, i nino dwe acel, en aye pii otwo iye woko liweŋ wi lobo. Nua ocako puto wi yeya woko, ci oneno wi lobo otwo woko. 14I dwe me aryo, i nino dwe pyeraryo wiye abiro, onoŋo lobo doŋ otwo woko. 15Lubaŋa owaco bot Nua ni, 16"Doŋ ikat woko ki i yeya, in ki dakoni, ki awobeni ki mongi kacel kwedi. 17Kel woko gin makwo ducu ma gitye kwedi, wa kit kom ducu, winyo ki lee ki gin ducu ma lak alaka wi lobo, wek gucorre i wi lobo, kun ginywal, ginya i wi lobo." 18Kit meno Nua okato woko, ki awobene ki dakone, ki mon pa awobene kacel kwede. 19Ki lee ducu ki gin ducu ma lak alaka, ki winyo ducu, gin ducu ma giwoto wi lobo, gucako mol, gukato woko ki i yeya, ma oporo kit kwagi ducu.
20Nua ocano keno tyer pi Rwot, ci oyero lee ma gicamo ki i kit kwagi acel acel, ki winyo ma gicamo ki i kit kwagi acel acel, otyero gitum awaŋa i wi keno tyer. 21Ka Rwot oŋweyo gin ma ŋwece kur ma yomo cwiny. Rwot oloko i cwinye kekene ni, "An pe dok abiceno lobo pi dano, kadi bed tam ducu ma i cwinye kemo bal keken nia wa i tinone; pe doŋ abineko gin makwo ducu kit ma yam atimo. 22Ka lobo pud tye, ci kare me coc ki kac, wa koyo ki lyeto, ki oro ki cwir, dyeceŋ ki dyewor, pe bigik matwal."


Ejekiel 42:14
14Ka inen ajwagi doŋ gudonyo i kabedo maleŋ, pe gibia gikato woko ki iye gicito i dyekal ma woko laboŋo weko boŋŋigi ma giruko ka gitye ka tic kunnu, pien boŋŋi magi gileŋ. Gibiruko boŋŋi mukene ma pud peya noŋo gucito cok ki kabedo ka ma lwak gicokke iye."


Yocwa 22
Cano keno tyer i get Jordan
1Lacen Yocwa olwoŋo jo Reuben, jo Gad ki nucu kaka pa Manace, 2-ci owaco botgi ni, "Wutyeko cobo gin ducu ma yam Moses latic pa Rwot ocikowu kwede, dok wubedo ka woro doga bene i lok ducu ma acikowu kwede. 3Pe wubwoto utmegiwu i lwak kare man ducu o kwede wa onyoo, ento wuketo cwinywu ka lubo lok ma Rwot Lubaŋawu ocikowu kwede. 4Kombeddi Rwot Lubaŋawu doŋ otyeko miyo yweyo bot utmegiwu kit ma yam ocikogi kwede-ni; pienno wun doŋ wulokke wudok cen i pacowu ka ma lobo ma yam wucamo odoko mewu tye iye, i lobo ma yam Moses latic pa Rwot omiyo botwu loka Jordan. 5Ber wugwokke ka lubo cik ki lok ducu ma yam Moses latic pa Rwot ocikowu kwede, ni, wumar Rwot Lubaŋawu, kun wulubo yone ducu ki lok ma en ociko, wumok i kome likiŋ kun wutiyo bote ki cwinywu ducu ki tipo komwu ducu." 6Kit meno Yocwa ocikogi kun lamo gum i komgi, ka ocwalogi kwede tugi, ci gudok i pacogi.
7Onoŋo Moses yam omiyo dul lobo bot nucu kaka pa Manace i Bacan, ento nucu kakane mukene Yocwa aye omiyo lobo botgi ma ka ŋet utmegigi ma i lobo ma loka Jordan yo tuŋ potoceŋ, I kare ma Yocwa ocwalogi i pacogi, olamo gum i komgi, 8kun waco botgi ni, "Doŋ wudok cen i pacowu ki lonyo madwoŋ, ki lwak lim makwo mapol, ki ryal, jabu, mola, nyonyo ki boŋŋi-gu, wucit wupok jami ma wuyako ki bot lukworwu i kinwu ki utmegiwu." 9Kit meno jo Reuben, jo Gad ki nucu kaka pa Manace gucako dok i pacogi; gupokke woko ki jo Icrael i Cilo ma tye i lobo Kanaan, gucito i lobo Gilead, en aye lobogi kikome ma yam gulimo, kit ma Rwot onoŋo ociko ki Moses.
10Ka guo i Gelilot i ŋet kulu Jordan, ma tye i lobo Kanaan, ci jo Reuben, jo Gad ki nucu kaka pa Manace gucano keno tyer i ŋet Jordan, keno tyer madit mada. 11Ci jo Icrael guwinyo lok ni, "Jo Reuben, jo Gad ki nucu kaka pa Manace gucano keno tyer i waŋ lobo me Kanaan, i Gelilot ma i ŋet Jordan mukemo lobo pa jo Icrael."
12Ka jo Icrael guwinyo pire, ci lwak jo Icrael ducu gucokke i Cilo ka yubo lweny i komgi.
13Jo Icrael gucwalo Finekaci wod pa ajwaka Eleajar bot jo Reuben, jo Gad ki nucu kaka pa Manace i lobo Gilead, 14kacel ki rwodi apar. Gucwalo rwot acel ki i kaka acel acel pa jo Icrael, kun rwot acel acel obedo ladit ma loyo doggola mo i kin kaka pa jo Icrael. 15Ka doŋ guo bot jo Reuben, jo Gad ki nucu kaka pa Manace ma i lobo Gilead, ci guwaco botgi ni, 16-"Lwak pa Rwot ducu guwaco botwu kit man ni, 'Man kit robo dog aŋo ma wutimo i kom Lubaŋa pa Icrael-li, mumiyo wulokke woko wuweko lubo kor Rwot, wucano keno tyer piwu kenwu, wucako jemo woko i kom Rwot? 17-Bal ma otimme i Peor pud pe oromowu ce, ma yam two gemo opoto pire i kom lwak pa Rwot? Pud peya walonnye i kom bal meno wa onyoo, 18ci dok pud wumedde ki weko lubo kor Rwot i kare man? Ka ce dok wujemo woko i kom Rwot tin, ci diki kiniga bimake i kom lwak jo Icrael ducu. 19Ento koni ka lobowu obedo keni, ci wudok cen i lobo pa Rwot ka ma kema pa Rwot ocuŋ iye-ni, wuyer dul lobo mo i kinwa kunnu wek wubed iye; ento pe dok wujem i kom Rwot aye, nyo pe wulokwa wadok lujemo pi cano keno tyer mukene ma dok pat ki keno tyer pa Rwot Lubaŋawa kikome. 20-Akan wod pa Jera yam pe oŋayo waŋ Rwot ce pi lok ma dok i kom jami ma onoŋo gidyerogi woko bot Rwot, ci omiyo akemo opoto i kom lwak jo Icrael ducu? Dok en pe oto kene pi ballenu.' "
21Jo Reuben jo Gad ki nucu kaka ka Manace gudok iye bot ludito wi doggola pa jo Icrael ni, 22"Rwot aye Lubaŋa ma loyo lubaŋa ducu! Rwot aye Lubaŋa ma loyo lubaŋa ducu! En ŋeyo, dok en weko Icrael bene ŋeyo! Ka ce man otimme pi jemo nyo pi ŋayo waŋ Rwot, ci tin pe wubwotwa makwo. 23Ka ce wacano keno tyer pi weko lubo kor Rwot, nyo ka ce wacano pi tyero iye gitum awaŋa, nyo gityer me moko kwon, nyo gityer lakwecwiny, ci wek Rwot kikome aye ocul kwor i komwa. 24Pe kumeno gire, ento wan onoŋo watimo pi lworo pi kare ma bibino anyim, pien likwayowu gibiwaco bot likwayowa ni, 'Wun wuwaco ni Rwot Lubaŋa pa Icrael obedo Lubaŋawu niŋniŋ? 25Rwot doŋ otyeko keto kulu Jordan obedo waŋ lobo i kin wan ki wun; pienno wun jo Reuben ki jo Gad pe wutye ki waŋ pok mo i kom Rwot.' Lok macalo meno bimiyo likwayowu gijuko likwayowa, ci miyo giweko woro Rwot woko. 26En aye lok mumiyo wawaco ni, 'Wek wacanu keno tyer, pe pi gitum awaŋa nyo pi tumo iye gitum mo, 27ento watim me bedo caden i kin wan ki wun, ki i kin yalwak ma bilubowa i anyim, ma nyuto ni wan bene waworo Rwot ki gitum awaŋa ki gitum mukene ki gityer lakwecwiny ina watyero i nyime; wek likwayowu pe guwac bot likwayowa i kare ma bibino anyim ni, "Wun pe wutye ki waŋ pok mo i kom Rwot." ' 28Onoŋo watamo ni, ka giloko botwa kit meno, nyo bot likwayowa i kare me anyim, ci wabidok iye ni, 'Nen kit keno tyer ma yam kwarowa gucano muporo keno tyer pa Rwot kikome. Pe gucano pi gitum awaŋa nyo pi tyero kit gitum mo, ento me bedo caden i kin wan ki wun.' 29Wanonoŋo pe wayubbe pi jemo i kom Rwot wacel, nyo me weko lubo kor Rwot i kare man pi cano keno tyer me tumo gitum awaŋa, nyo me tyero gityer me moko kwon nyo kadi kit gitum mo me ameda i kom keno tyer pa Rwot Lubaŋawa ma i nyim kemane-ni!"
30Ka ajwaka Finekaci ki rwodi ma luwi lwak, ki ludito kaka ma i Icrael ma onoŋo gitye kacel kwede guwinyo lok pa jo Reuben, jo Gad ki jo Manace ma gudok iye-ni, ci cwinygi obedo yom mada. 31Finekaci wod pa ajwaka Eleajar owaco bot jo Reuben, jo Gad ki jo Manace ni, "Tin doŋ waniaŋ atir ni, Rwot tye i dyewa, pien wun pe wutimo man pi robo dog Rwot; kombeddi doŋ wutyeko laro jo Icrael woko ki i cin Rwot."
32Lacen Finekaci wod pa ajwaka Eleajar ki rwodi ducu gua ki bot jo Reuben ki jo Gad ma i lobo Gilead, gudok i Kanaan bot jo Icrael ma tye kunnu, ci gudwoko lok botgi. 33Lok ma gudwoko botgi oyomo cwiny jo Icrael mada, ci gupwoyo Lubaŋa, pe dok gumedde ki loko me cito ka lweny i komgi nyo pi balo lobo ma jo Reuben ki jo Gad gibedo iye-ni woko. 34Jo Reuben ki jo Gad gucako nyiŋ keno tyer ma gucano ni, Caden, pien guwaco ni, "Man aye bedo me caden i kin wan ki wun ma moko ni, Rwot en aye Lubaŋa."


2 Tekwaro 23
1Ento i mwaka me abirone Yekoyada obedo ki tekcwiny, oketo gicikke ki ludito ma lulo buca mony pa jo miya, Ajaria wod pa Jerokam, Icmael wod pa Yekokanan, Ajaria wod pa Obed, Maceya wod pa Adaya, ki Elicapat wod pa Jikri. 2Ci guket i lobo Juda, gubedo ka coko Lulevi ki i gaŋi me Juda woko ducu, ki ludito wi kaka ma i dog odi me Icrael ducu, ci gubino wa i Jerucalem. 3-Lwak mucokke ducu guketo gicikke ki kabaka ki i ot pa Lubaŋa, Ci Yekoyada owaco botgi ni, "Nen, wod pa kabaka ene! Wuwek en aye obed laloc, kit ma yam Rwot oloko i kom likwayo pa Daudi. 4Man aye gin ma wubitiyo: ki tuŋ botwu wun ajwagi ki Lulevi ma wua woko ki i dog tic i nino me cabit, dul acel me adek gubed lugwok doggola, 5ki dul acel me adekke mukene gibikuro ot pa kabaka, ki dul acel me adek gubed i doggola ma gilwoŋo ni Guti ot; ki lwak ducu gubed i dyekalme ot pa Rwot. 6Pe wuwek dano mo-odony i ot pa Rwot, kono ajwagi ki Lulevi ma lutic keken aye wuwek gudony, pien gin jo maleŋ; ento lwak ducu gibigwoko cik pa Rwot. 7Lulevi gibirumo kabaka dyere, kun dano acel acel omako jami lwennye i ciŋe; ento dano mo ma odonyo i ot gibineko woko. Wubibedo ki kabaka ka ma en bicito iye ducu."
8Lulevi ki jo Juda ducu gutiyo gin ducu kit macalo ajwaka Yekoyada ociko botgi. Dano acel acel okelo lwakke, ma onoŋo giweko dog ticgi i nino me cabit, gubino kacel ki jo ma gibino ka tic i nino me cabit; pien ajwaka Yekoyada pe oye ni guwek dog ticgi ducu. 9Ajwaka Yekoyada ocako miyo ki ludito me mony lwak toŋi ki kwodi madito ki matino ma onoŋo yam pa kabaka Daudi, ma onoŋo tye i ot pa Lubaŋa. 10En oketo lwak ka gwoko kabaka, kun dano acel acel omako jami lwennye i ciŋe, cakke wa yo tuŋ acuc me ot ki nio kwede wa yo tuŋ acam me ot, kun girumo keno tyer ki ot bene. 11Ka doŋ ocako kelo wod pa kabaka, oketo lalukana i wiye, ka omiye lok me caden pa Lubaŋa i ciŋe, ka gituco atir ni en doŋ kabaka. Yekoyada ki awo bene guwiro en ki moo, ci dano gudaŋŋe ni, "Kabaka obed kwo nakanaka!"
12Ka Atalia owinyo woo pa lwak ma giriŋo kun gipako kabaka, ci en ocito bot lwak wa i ot pa Rwot. 13Ka oŋiyo piny, ci oneno kabaka Ocuŋ ka ŋet wir ki i dog ot, kun ludito me mony ki lukut-tum gurumo kabaka, ki lwak jo ducu ma gua ki i kin gaŋ gubedo ka wo ki tum kun cwinygi yom, ki luwer ma gumako jami wergi gutelo wer me kwero eno Atalia ocako yeco boŋone kun kok ni, "Roro yai! Roro!" 14Ajwaka Yekoyada okelo ludito mony ma gubedo kacel ki mony, ocikogi ni, "Wukel dako-nu woko ki i kin tyenwu. Ka ŋatti mo o lubo kore, ci wuneke woko ki pala lucwan." Pien ajwaka onoŋo tamo ni, "Pe myero gineke ki i ot pa Rwot." 15Gucako keto ciŋgi i kom Atalia, ci guwok kwede ki i doggola ma aguragura donyo kwede, guo wa i ot pa kabaka ci guneke kenyo.
16Yekoyada ocako keto gicikke i kin en ki lwak ducu ki kabaka wek gubed lwak pa Rwot. 17Lwak ducu gucako mol gucito i ot pa jok Baal, ci gumuko gureto woko piny; guturo keno tyerre ducu, dok guŋido cal jogine woko ducu matitino, ci guneko Matan ajwaka pa Baal ki i nyim kena tyer. 18Lacen Yekoyada oketo lukurpiny me gwoko ot pa Rwot i te twero pa ajwagi ma Lulevi, ki Lulevi ma yam Daudi opoko tic botgi pi bedo lugwok ot pa Rwot, kun gityero gitum awaŋa bot Rwot, macalo gicoyo i cik pa Moses, ki yomcwiny kacel ki wer, kit ma yam Daudi oyubo-ni. 19Oketo lugwok doggola i doggola ot pa Rwot, wek dano mo ma ko me ki keni pe odony iye. 20En dok okwanyo ludito mony, ki rwodi, ki lulo wi lwak, kacel ki lwak ducu, ci gucako kela ka baka woko ki i ot pa Rwot kun gidorre giwok ki i doggola ma malo nio kwede wa i ot pa kabaka, Ci guketo kabaka obedo piny i wi komker pa luker. 21Kit meno lwak ma i lobo-nu ducu cwinygi obedo yom; gaŋ ocako kwe mot ki i ŋe to pa Atalia ma gineko ki pala lucwan.


Jeremia 50
Lok ma gitito i kom Babilon
1-Man aye lok ma Rwot oloko bot lanebi Jeremia i kom Babilon ma en aye lobo pa jo Kaldaya ni,
2"Wutuc lok man bot rok ducu dok wutit pire bene.
Wutiŋ bendera malo ka maleŋ ci wutit lok man.
Pe wugwok lok man obed macalo lok me muŋ,
ento wuwacci, 'Babilon doŋ opoto!
Bel ma lubaŋane doŋ lewic omako woko.
Merodak bene cwinye oballe woko.
Cal lubaŋane-gu ducu doŋ lewic omakogi woko,
ki cal jogine doŋ giŋinyo woko!'
3Rok ma oa ki i lobo ma tye yo tuŋ acam obino ka lweny i kom Babilon, bibalo lobo miyo doko tim aroo. Dano ki lee gibiriŋo woko, doŋ ŋat mo ma bibedo kunnu bedo pe."
Dwogo pa jo Icrael i lobogi
4Rwot owacci, "Ka kare meno oo jo Icrael ki jo Juda gibibino ki koko, kun giyenya an Rwot Lubaŋagi. 5Gibipenyo pi yo ma cito i Cion, gibicito gikemo kunnu atir. Gibiketo gicikke ma bedo nakanaka ki Rwot ma pe gibiturone, dok wigi bene pe biwil iye.
6"Jona doŋ gitye macalo romi niurwenyo, ma lukwatgi aye oweko gurwenyo woko i wi godi. Gubedo ka wot ki i kom got man kun gicito i kom got mukene, ma wigi owil woko ka ma pacogi tye iye. 7Jo ducu ma onoŋogi gunekogi woko lukworgi doŋ wacci, 'Onoŋo gutimo bal i kom Rwot ma en aye kabedogi me ada, ma kwarogi yam gigeno; pi meno gin ma watimo-ni pe rac wacel.'
8-"Wun jo Icrael wuriŋ woko ki i Babilon! Wuwek lobo pa jo Kaldaya! Wubed jo mukwoŋo me weko lobo macalo nyok dyel ma telo nyim dyegi! 9Nen, abetugo lwak pa rok ma gitego ma gitye yo tuŋ acam, am iyo gibino ka lweny i kom gaŋ me Babilon. Gibirye woko i tyeŋ pi lweny i kom gaŋ me Babilon ci gimako woko. Ci gicelo atero macalo lulweny ma gikwiri ma pe gicelo aterogi piny noŋo. 10Gibiyako lobo pa jo Kaldaya; jo ma biyako bene gibiyako gin ducu ma igi mito, man Rwot ma owaco."
Poto pa Babiloh
11"Wun jo Babilon doŋ wuyako rokka woko. Kadi bed cwinywu yom, kun wuwakke macalo laroya dyaŋ ma nyono bel, nyo macalo twon aguragura ma kok, 12gaŋwu doŋ bipoŋ ki lewic dok ki cac madit. Lobo Babilon ma en aye minwu doŋ bilokke doko rok mo matidi adada i kin rok ducu; bidoko lobo mutwo dok tim aroo ma pii pe iye. 13Pi kinigana, ŋat mo pe ma bibedo i Babilon; lobo man ducu bidoko obur ma iye odoŋ noŋo. Jo ducu ma gibikato ki i ŋet Babilon gibibedo ki ur madit kun gijwat pi gin man ma otimmeni.
14"Wun wegi atum, wucuŋ i tyeŋ pi lweny i kom Babilon, wurum woko. Wucel aterowu ducu i kom Babilon, pien doŋ otyeko timo bal woko i koma, an Rwot. 15Wudaŋŋe ki woo me lweny kun wurumo kwede gaŋ woko. Babilon kombeddi doŋ omine woko kene. Celle ducu doŋ gimuko gireto woko piny. Man an Rwot aye atye ka culo kwor i kom jo Babilon, Pi meno wucul kwor i komgi, wutimgi kit macalo yam gin gutimo kwede jo mukene-ni. 16Pe myero wuwek lucoc guco kodi i Babilon, ki jo ma gimako pala me kayo kac bene obed pe. Larok mo keken ma bedo kunnu bibedo ki lworo i kom mony ma tye ka lweny ci bimiyo dok cen i lobone kikome.
Dwogo pa jo Icrael i lobogi
17"Jo Icrael gubedo calo romi ma labwor odwaro ci oryemogi oketogi woko ata. Mukwoŋo kabaka me Aciria yam olwenyo i komgi, ka dok Nebukadnejar kabaka me Babilon omwodo cogogi woko. 18Pi meno, an Rwot me mony, Lubaŋa pa Icrael, abiketo can i kom kabaka Nebukadnejar ki lobone, kit macalo yam aketo kwede can i kom kabaka me Aciria-ni. 19Abidwoko jo Icrael woko cen i lobogi. Gibibedo ka camo cam ma cek i wi got Karmel ki i dul lobo me Bacan, dok bene gibicamo gin ducu ma igi mito ma ocek i wi cere i lobo Epraim ki Gilead. 20Ka kare meno oromo, ci pe gibinoŋo bal mo i Icrael, kadi ki tim maraco bene pe gibinoŋo i Juda, pien pe abitimo kica bot jo ma aweko gibedo kunnu. Man Rwot ma owaco.
Kop ma Rwot oŋolo i kom Babilon
21"Wucit wulweny i kom jo Merataim, ki Pekod. Wunekgi wutyekgi woko liweŋ. Dok wuti gin ducu ma acikowu. Man Rwot ma owaco. 22Woo me lweny doŋ tye ka winnye i lobo ki to-piny madit adada doŋ obino woko. 23Babilon doŋ ogoyo lobo woko piny ki nyol, ento koni nyol meno doŋ oŋidde woko matitino. Rok ducu gitye ki ur madit pi gin ma doŋ otimme i kom Babilon-ni. 24Babilon, doŋ ityeko moko woko i owic ma aciko piri, kun pe onoŋo iŋeyo. Ginoni doŋ imoko woko pien onoŋo ilwenyo i koma. 25Doŋ ayabo kabedo ka ma akano iye jami lwennya, akwanyogi akelogi woko ki kiniga, pien an Rwot Lubaŋa me mony, atye ki tic ma myero ati i lobo Babilon. 26Wubin wacak lweny i kome i kabedo ducu; wuyab dero belle woko-gu ducu. Wucan jami ma giyako-ni wek odurre lipim calo kal ma giduro. Wujwer gaŋ woko rwatrwat! Pe wuwek gin mo odoŋ iye kadi ki acel. 27Wunek twonigi woko ducu! Wunekgi woko liweŋ. Can i wi jo Babilon, pien karegi doŋ oromo Kare doŋ oo me keto can i komgi!"
28Luriŋ ayela ma gin jo ma gubwot ki i Babilon gubino i Cion, dok gutito kit macalo Rwot Lubaŋawa oculo kwede kwor pi gin ma yam jo Babilon otimo i kom ot mere.
29-"Wulwoŋ wegi atum me lweny i kom Babilon. Wucwal jo ducu ma giŋeyo telo atum ki celo atero guciti. Wurum gaŋ woko, pe wuwek ŋat mo obwoti. Wucul kwor i kome pi gin ducu ma yam en otimo, dok bene wutim en kit macalo yam en otimo kwede jo mukene-ni, pien en yam oette i koma ki wakke madit, an Rwot ŋat Maleŋ pa Icrael. 30Pi meno awobegi gibinekogi woko i dye gaŋ, ki askarine bene gibinekogi gityekogi woko i nino meno. Man Rwot ma owaco.
31"Nen, atye ki lok i komwu wun jo ma luwakke, man Rwot me mony ma owaco; pien ninowu doŋ oo, en aye kare ma abiketo iye can i komwu. 32Rokwu ma lawakke-ni biyokke ci poto woko, doŋ ŋat mo ma bikonyowu ilowu malo pe tye. Abicwinyo gaŋiwu woko ducu ki mac, dok gin ducu ma orumo gaŋi gibibalo woko liweŋ."
33Rwot me mony owaco kuman ni, "Gitye ka uno jo Icrael ki jo Juda matek mada. Jo ma doŋ gumakogi macalo opii gitye ka gwokogi adada, ma pe giye ni guciti wacel. 34Ento ŋat ma kokogi-ni tek, nyiŋe Rwot me mony. En kikome aye ma doŋ bipido lokgi, dok bikelo kuc i lobo, ento bikelo can i kom jo Babilon."
35Rwot owacci,
"Ginek jo Babilon! Ginek jo Kaldaya woko!
Ginek rwodine ki luryekone ducu woko.
36Ginek lutyet ma lugoba,
ma gin coggi lumiŋ mogo ma pe twerre-ni.
Ginek lulwennye,
myero ginekgi gityekgi woko.
37Wunek aguragurane dok wubal gadigadi lwennye wutyek woko!
Wunek jo me dul mony pa lurok ma giwilogi ki lim me bino ka lweny;
doŋ gibidoko goro calo mon.
Wubal lonyone-gu woko ducu,
wuyak jamigi woko liweŋ.
38Can pii myero opot i lobone,
wek piine otwo woko liweŋ!
Babilon aye lobo ma opoŋ ki cal jogi maraco,
ci oloko dano gudoko lupoya,
39-"Pi meno lee me tim gibibedo kacel ki lanudi ki udu i Babilon, dano doŋ pe bibedo kunnu matwal, dok bene dano pe doŋ bibedo iye pi kare pa yalwak ducu. 40-Kit gin acel-lu bitimme i kom Babilon, ma yam otimme i kom Codom ki Gomora-ni, ki i kom gaŋi pa luwotgi ma otumo ka ŋetgi ma Lubaŋa otyekogi. Dano mo pe bibedo kunnu, dok ŋat mo bene pe bibedo iye macalo welo. Man Rwot ma owaco.
41"Nen, lwak me rok mo-ni tye ka bino kun gia ki i lobo ma tye yo tuŋ acam;
rok matek ki luker mapol ma tye ka mabor mada tye ka yubbe pi lweny.
42Doŋ gumako atumgi ki toŋigi woko likiŋ;
giger adada, pe gitye ki kica mo wacel;
woogi winnye calo nam ma tye ka mor.
Guriŋo ki aguragura,
ma gurye woko calo jo ma doŋ kuro lweny akura,
i komwu, wun jo Babilon!
43Kabaka me Babilon bene doŋ otyeko winyo lok i komgi,
ciŋe bene doŋ okwe woko ma pe doŋ timo gin mo;
remcwiny madwoŋ doŋ oketo kome woko,
calo arem pa dako ma tye ka rem ki nywal.
44"Nen, abibino macalo labwor i olet romi kun aa ki i buŋa me Jordan ma yatte oculle likiŋ, ci abimiyo jo Babilon giriŋo woko ki i lobogi. Doŋ lacen dano mo ma ayero ni obed latel aye biloyo rok meno. Aŋa ma gitwero poro ki an? Aŋa ma twero ette ka lwoŋa pi lweny? Kit lakwat aŋo mono ma twero cuŋ i nyima? 45Pi meno, doŋ wuwiny kit yub ma an Rwot, doŋ atyeko yubone i kom jo Babilon, ki gin ma doŋ ayubbe me timone i kom lobo pa jo Kaldaya. Kadi bed wa litinogi gibiywayogi woko, ci abimiyo dano ducu gibedo ki ur matek i kom can meno mupoto i komgi. 46Ka Babilon opoto, ci morre bimiyo lobo yeŋŋe, ki koko oduru ma gigoyo pire bene biwinnye wa i kin rok mukene ducu."


Luŋolkop 19:1
Lalevi mo ki dakone ma aŋeca
1I kare meno ma onoŋo-kabaka pud pe i Icrael, yam tye Lalevi mo ma bedo i lobo godi me Epraim macalo welo, i kabedo mo ma tye teŋe i lum ka mabor. Okwanyo nya jo Beterekem ma i Juda me bedo dakone ma aŋeca.


Carolok 23
1Ka ibedo ka cam kacel ki rwot,
myero itemme twatwal me keto woro i kome;
2ka ce ineno ni in lacam madwoŋ,
ci kwany pala iŋol ŋuti woko.
3Pe myero imwony laa pi camme makur,
meno cam ma bwolo dano noŋo.
4Pe myero ibed ka tiyo tic matek ni wek inoŋ lonyo;
bed ki ryeko muromo ci iwek kit tam macalo meno obedi.
5I kare ma iloko waŋi ineno en lonyoni-ni,
inoŋo ni otyeko cito con;
pien bwome twi woko oyotoyot,
ci tuk malo calo ocur ma kemo polo.
6Pe myero icam kwon pa dano ma ladur;
pe iket cwinyi i kom camme makur-ri.
7En obedo calo ŋat ma lwodo lok ki i cwinye.
En wacci, "Cam dok imat ba!" kun noŋo cwinye pe i komi.
8Ibiŋoko kwon ma icamo-ni woko liweŋ,
dok bibalo lokki mamit ma iloko bote-gu ducu.
9Pe myero ilok lok me ryeko bot ŋat ma lamiŋ,
pien en pe twero niaŋ ber pa lok ma iloko bote, cayo mere acaya keken.
10Pe ikob got macon ma poko waŋ lobo
nyo kadi donyo i potti pa jo ma wongi pe;
11pien Lacunudwargi tek;
en bipido pigi kwedi, ci miyo lok loyi.
12Ket cwinyi me winyo pwony ma gipwonyi kwede,
cik, iti bene me winyo lok me ŋec.
13Pe ikal akala me pwonyo latin wek obed ki kit maber;
ka igoye ki odeo pe bito.
14Ka ce ipwonye kun igoye ki odoo kit meno,
ci ibilaro kwone wek pe odony ilye!.
15Latinna, ka ce ibedo ki ryeko icwinyi,
an bene cwinya bibedo yom.
16Abibedo ki yomcwiny ki tipo koma ducu,
ka onoŋo iloko gin ma atir.
17Pe myero ibed ki mone i cwinyi i kom lubalo,
ento medde ki lworo Rwot nino ki nino.
18Adada kwoni ma tye anyim bibedo maber,
dok genni bene pe gibibalo woko.
19Latinna winy lokka, wek ibed ryek,
dok iket tammi pi lubo yo ma mitte.
20Pe ibed i kin jo ma gin lumero ki koŋo vino,
kadi bedo i kin jo ma luworo ma gin lucam riŋo;
21pien lumero kacel ki luworo gibidoko lucan,
nino bimako waŋgi woko miyo giruko boŋo muketoket.
22Winy lok pa woru munywali,
dok pe myero ica meni ka doŋ oti.
23Wil ada, ento pe icat woko aye;
dok iwil ryeko, pwony, ki niaŋ maber.
24Latin ma kite atir miyo wonne hedo ki yomcwiny madwoŋ;
ŋat ma nywalo tatin maryek bedo ki yomcwiny pire.
25Wek woru kacel ki meni gubed ma cwinygi yom,
wek meni munywali obed ki yomcwiny.
26Latinna, ket cwinyi ka mako lok ma awacci,
dok inen kit kwona ducu wek obed lanyut ma biteli.
27Dako ma lakwele obedo calo bur matut;
en tye calo waŋ it madiŋ.
28Dako-nu kanne woko pi libo dano calo layak,
dok en medo wel jo ma guŋayo waŋ Rwot doko dwoŋ i kin dano.
29Aŋa ma tye ki can? Aŋa ma tye ki cwercwiny?
Aŋa ma tye ka da? Aŋa ma tye ka ŋur?
Aŋa mulimo ret laboŋo gin mo mutimme?
Aŋa ma waŋe ocek makwar?
30Jo ma giri ka mato koŋo vino pi kare malac,
jo ma cito ka mato koŋo vino ma girubo mamit.
31Pe imat koŋo vino ka doŋ odoko kwar,
ma noŋo tye ka ryeny aryenya i kikopo,
dok donyo mapwot i i ŋat ma tye ka matone.
32I agikkine kayo i dano calo twol,
kayo calo twol ororo ma tye ki kwir marac.
33Ibineno jami mapat ma yam peya inenogi,
dok pe ibitwero tamo kadi ki loko gin mo ma atir.
34Ibibedo calo ŋat ma obuto piny idye nam,
calo ŋat ma oito malo i wi wir me mel.
35Ibiwaco ni, "Gigoya, ento pe alimo ret mo;
gigoya, ento pe awinyo arem mo wacel.
Abico awene?
Abicito ka mato kono yino mukene doki."


Ejekiel 31:14
14Man ducu bitimme wek yadi ducu ma gidoŋo ka ŋet pii pe gudoŋ maboco twatwal, dok bene pe wigi oo wa i kin pol, wek yat mo ki i kin yadi ducu ma cwiyo pii pe odoŋ maboco calo gin. Gin ducu mere gin luto keken calo dano, ma ka guto myero gudony piny i lyel i lobo pa jo muto ka ribbe ki jo muto ma tye kunnu."


Jabuli 45
Wer ma giwero pi nyom pa kabaka
1Cwinya opoŋ ki lok mabeco adada;
lok magi ducu atye ka lokone bot kabaka;
leba bit calo leb kal am pa karan ma ladiro.
2In keken aye iber ikato co mukenegu woko,
pien lok ma iloko ducu obedo me kica keken;
pi meno Lubaŋa doŋ otyeko miyi gum woko matwal.
3Twe pala lucwanni i emi, in twon oteka,
i deyoni ki dit meri!
4Riŋ ŋwec me loc kikome ki deyo ka lweny pi ada dok pi gwoko kit ma atir;
wek ciŋi malacuc otim tim ma kelo lworo.
5Ateroni bit, icelo ateroni tuco aduno pa lukworri woko pil;
lwak me rok ducu gipoto i te locci,
6-Komkerri cal ki komker pa Lubaŋa ci bedo nakanaka.
Odoo kerri aye odoo me kit ma atir
7imaro kit ma atir, idag tim maraco.
Pi meno Lubaŋa, ma Lubaŋani, doŋ, otyeko wiri ki moo,
owiri ki moo me yomcwiny ma kato luwoti mukene ducu.
8Ginarukani ducu gikiro iye murra ma ŋwece kur,
ki kit moo makur ducu, ki kacia mamit.
I gaŋ kaili ma gideyo ki lak Lyec wer pa lugo naŋa-gu miyo cwinyi bedo yom.
9Anyira pa kabaka bene gitye i kin monni me awora;
daker ocuŋ yo tuŋ ciŋi malacuc ma oruko ruk ma gidero ki jabu me Opir.
10Nyara, koŋ iwiny, ci itam mot, dok icik iti;
wii myero owil woko i kom lutuwu ki i kom jo me doggola pa kwaru.
11Berri bimiyo kabaka miti;
en obedo rwodi, gun i nyime iwore.
12Jo Turo gibikelo mot mapol boti pi ber ma itimo bot dano,
jo ma lulonyo gibilego kony ki boti kun gikelli lwak lonyo mapatpat.
13Nyako ker orukke woko maber ki i kicikane
ki boŋo ma gideyo maber ki jabu.
14Oruko boŋŋi ma raŋigi patpat ma gitere kwede bot kabaka,
kun anyira luwote ma gilwoke gilubo kore.
15Gitelo wigi kun gitye ki yomcwiny madwoŋ
i kare ma gicito ka donyo i gaŋ kal pa kabaka.
16Ma ka kwaru ibibedo ki litino awobe;
ibiketogi gibedo rwodi i lobo ducu.
17Abimiyo gipo pi ywekani i yalwak ducu;
dok lwak me rok ducu gibipaki nakanaka.


Niyabo 11:18
18Lurok yam gubedo ki akemo,
ci akemoni obino,
ki kare me ŋolo kop pa jo muto,
kare me miyo mot me pwoc bot luticci ma lutit lokki, ki joni maleŋ,
bot jo ducu ma gilworo nyiŋi, jo matino ki jo madoŋo,
ki kare me neno jo ma tye ka balo lobo woko."


Jeremia 40:5
5Ento Jeremia pe ocito, mumiyo Nebujaradan owacce ni, "Dok cen bot Gedalia wod pa Akikam, ma wod pa Capan, ma nene kabaka okete me bedo laloc me gaŋi me Juda ducu. Itwero bedo kacel kwede i kin lwak, nyo itwero giri cito ka ma itamo ni ber me cito iye." Ci ladit pa lugwok kabaka omiye cam ki mot mogo ka doŋ oweko en ocito gire.


Jabuli 139
Lubaŋa tye i kabedo ducu dok ŋeyo jami ducu
1Ai Rwot, in doŋ iŋiyo kwona CI Iŋeya woko!
2Kadi abedo piny nyo kadi aa malo, in iŋeyo;
iniaŋ tamma woko ki ka mabor.
3Iŋiyo yona ki ka butona piny,
dok iŋeyo kit yo me kwona ducu.
4Kadi ma peya aloko lok mo,
nen, ai Rwot, in doŋ iŋeyo lok ma abiloko ducu.
5In iruma woko tuŋŋi ki tuŋŋi,
kun igwoka ma iketo ciŋi i koma.
6Kit ŋec ma itye kwede tye me aura mada ki tuŋ bota;
tye wa malo twatwal ma pe atwero o iye.
7Abicito kwene wek aa woko ki boti?
Abia ki i nyimi ariŋo acito kwene?
8Kadi ka ait malo i polo,
in bene itye kunnu!
Kadi ka abuto piny i lyel,
in pud itye kunnu aye!
9Kaatuk acito malo ma awoto macalo rupiny,
nyo abed i kabedo mo i dog nam ma tye ka mabor adada,
10in pud ibibedo kunnu ka peya,
dok bene ibimaka ki ciŋi malacuc.
11Ka awacci, "Wek colpiny ouma woko,
ki Leŋo me ceŋ ma atye iye odok dyewor,"
12colpiny bene pe col ki boti,
ki dyewor bene leŋ aleŋa calo dyeceŋ;
pien ki tuŋ boti colpiny rom ki leŋo.
13In aye ma iketo dul me koma ducu,
dok icweyo woko kacel ki i i maa.
14Abipaki, pien in aye ma myero gilwori dok itye me aura.
Ticci ducu ma itiyo obedo tic aura! Iŋeya maber twatwal.
15Yam ineno ka giribo cogo koma i kare ma gicweya i i maa,
ma gicweyo koma piny i te lobo ka matut ki diro madwoŋ.
16Ineno koma ki waŋi ma pud peya gicweyo otum,
wel ninona ma iciko pira ducu gicoyogi woko i bukki
ma peya nino mo acel i kingi oo.
17Ai Lubaŋa, tammi beco bota kuman!
Gin ducu mono gitye adi!
18Ka awacci akwangi akwana,
gipol gikato kweyo woko.
Ka aco ki i waŋ nino, noŋo pud atye boti.
19Ai Lubaŋa, onoŋo amito inek jo maraco woko,
wek jo ma oyo remo pa dano gurweny woko ki bota,
20gin jo ma gibedo ka loko lok marac i komi-ni,
ma guille malo kun giloko lok marac me balo nyiŋi.
21Ai Rwot, an adagjo ma gidagi,
dok bene iya okwerojo ma gijemo woko i komi.
22Adaggi adada ki adagadaga mutum,
anenogi macalo lukworra.
23Ŋi kwona, ai Lubaŋa, wek iŋe gin ma tye i cwinya;
koŋ itema, wek iŋe ka ma tamma tye iye.
24Inen ka kit mo marac tye iiya,
ci doŋ itela i yo ma bedo nakanaka.


Ejekiel 31:18
18"Yat ma giloko i kome-ni en aye kabaka me Ejipt ki lwakke ducu. Kadi bed yadi me Eden onoŋo pe gitye kit meno i deyo ki i bocogi, gibikelo in ibedo kacel ki yadi me Eden idonyo i lobo ma tye piny; ci ibiribbe ki jo ma pe gilirogi dok ki jo ma yam ginekogi i lweny." Man Rwot Lubaŋa ma owaco.


Jo Ibru 9:4
4Keno tyer ma gitiyo ki jabu tye iye kunnu me waŋo odok eceta, ki canduk me gicikke ma gimwono kome woko ki jabu. I canduk me gicikke yam tye iye abino jabu ki manna ki odoo pa Aron ma yam olot-ti, ki got ma apada aryo ma ceŋ gicoyo iye lok me gicikkene.


Wel 11:31
Rwot ocwalo aluru
31Ka Rwot omiyo yamo okodo, ci okelo lwak aluru nia ki i nam, ci gupoto piny i ŋet gony. Lacce romo wot me nino acel ki tuŋcel, dok ki tuŋ mukene bene lacce romo wot me nino acel ma orumo gony ducu, opoŋo piny ma romo futi adek kulu.


Lulevi 4:35
35En bikwanyo dwolone ducu macalo gikwanyo dwolo latin romo ki i gityer lakwecwiny, ajwaka biwaŋo i wi keno tyer i kom gityer ma giwaŋo ki mac bot Rwot; kit meno ajwaka bitimo gin lakwany bal ki i kome pi bal ma en otimo-ni, ci Rwot biweko balle.


Nwoyo Cik 30:9
9Rwot Lubaŋawu bimiyo wubedo ki jami mabeco madwoŋ mada ma wubinoŋo pi ticwu; wubibedo ki litino mapol, limwu makwo binya mapol bene, potowu biceko cam mabup, pien cwiny Rwot dok bibedo yom pi miyowu lonyo ki jami mabeco, kit ma yam cwinye obedo yom i kom kwarowu-ni.


2 Tekwaro 16
Aca oribbe ki Ben-adad
(1 Luker 15.16-24)
1I mwaka me pyeradek wiye abicel me loc pa Aca, Baaca kabaka pa jo Icrael ocito ka monyo jo Juda, ci orumo gaŋ me Rama ki cel matek, wek ogeŋ dano cito woko nyo bino bot Aca kabaka me Juda. 2Ci Aca okwanyo ryal ki jabu ma i ot kano lim pa Rwot ki ma i ot pa kabaka, ci ocwalo bot Ben-adad kabaka me Ciria, ma yam bedo i Damaciko, kun wacci, 3"Wek an ki in waribbe kacel, kit macalo ribbe obedo tye i kin wora ki woru-ni, Nen, acwalli ryal ki jabu; cit wek icitur ribbe ma tye i kin in ki Baaca kabaka me Icrael-li woko, wek en oa woko ki bota." 4Ben-adad owinyo lok pa kabaka Aca, ci ocwalo ludito monnye ka monyo gaŋi pa jo Icrael, ci guloyo Ijon, Dan, Abelmaim, ki gaŋi ducu me kano cam ma i lobo pa jo Naputali. 5Ka Baaca owinyo lokke ci oweko gero cel Rama woko, ogiko ticce iye. 6Kabaka Aca owoto ki jo Juda ducu, guyweko litino godi ducu ma i Rama kacel ki lwak baone, ma yam Baaca obedo ka gedo kwede, ci ogero kwede cel i Geba ki Mijpa.
7I kare meno Kanani ma lanen obino bot kaba ka Aca, owacce ni, "Pien in doŋ igeno kabaka me Ciria, pe igeno Rwot Lubaŋani, omiyo mony pa kaba ka me Ciria guriŋo woko ki boti. 8Onoŋo mony pa jo Etiopia ki pa jo Libya yam dit twatwal ma gitye ki lwak gadigadi lweny ki wegi aguragura-gu? Ento in ibedo ka geno Rwot, oweko omiyogi i ciŋi. 9Pien wan Rwot neno lobo ducu, me nyuto tekke bot jo ma gibedo ki leŋic i kome. In itimo lok me miŋo mada i lok man; pienno cakke tin in ibibedo ki lweny." 10Cut kiniga omako Aca i kom lanen, ci okete i mabuc, otweye ki okol, pien ojul i kome pi lok meno, Ka dok oketo can i kom jo mogo ma i kin lwak bene i kare meno.
11Lok kom Aca nia i acakkine nio i agikkine gityeko coyone i buk pa Luker me Juda ki me Icrael. 12I mwaka pyeradek wiye aboŋwen me loc pa Aca, en aye two omako iye tyene, ci twone omedde marac mada; ento i twone-ni en pe oyenyo kony bot Rwot, obedo mere ka yenyo kony ki bot ludaktar. 13Aca oto i mwaka me pyeraŋwen wiye acel me locce, oywe kacel ki kwarine. 14Giyike i lyel ma onoŋo en okwinyo pire kene i gaŋ kal pa Daudi, Gupyelo kome i wi kitara ma giketo iye lwak aŋwece mapatpat ma giyubo ki diro pa luyub aŋwece; ka dok gumoko mac madit mada pi miye deyo.


1 Jo Korint 15:10
10Pi kica ma Lubaŋa omiya en mumiya atye macalo atye-ni; kicane ma tye bota-ni yam pe obedo me nononono. An yam abedo ka medde ki tiyo tic matek twatwal makato jo-nu ducu; ento pe an aye ma atiyo, ento kica pa Lubaŋa aye ma otiyo kacel kweda.


Jabuli 14
Miŋo ki tim maraco pa dano ma i lobo
1-Dano ma lamiŋ waco ki, i cwinye ni,
"Lubaŋa gire pe,"
Gin jo ma kitgi raco ma gitimo gin me kwer;
pe tye ŋat mo ma tiyo gin maber.
2Rwot neno dano ducu kun neno piny ki i polo,
me neno ka ce tye jo mogo i kingi ma gitiyo ki ryeko,
ma gimito Lubaŋa.
3Gin ducu doŋ guŋak woko, gudoko jo ma kitgi raco;
pe tye ŋat mo ma tiyo gin maber, pe tye, kadi ki acel.
4Gin lutim maraco-ni, pe gitye ki ŋec?
Giyako lim pa jona calo gicamo kwon,
ma pe bene gilwoŋo nyiŋ Rwot.
5Gibibedo kunnu ki lworo madwoŋ,
pien Lubaŋa tye ki jo ma kitgi atir.
6Wun wumito balo yub pa lacan, ento Rwot aye ka Larrene.
7Iyo, kono bedo ber ka larre pa jo Icrael bi no ki i Cion!
Ka Rwot bidwoko gum bot jone,
Yakobo bibedo ki yomcwiny madwoŋ,
ki Icrael bene cwinye bibedo yom.


1 Camuel 16:1
Giwiro Daudi me bedo kabaka
1Rwot owaco bot Camuel ni, "Cwinyi bikumo pi Caulo pi kare ma rom mene, kun an doŋ atyeko kwero en me bedo kabaka pa jo Icrael? Pik moo i tuŋ dyaŋ, ci iciti. Abiori bot Yece ma jo Beterekem, pien anoŋo kabaka pira kena i kin awobene."


Yubu 14
Lok pa Yubu i kom kwo me lobo man ma bitum woko oyot
1"Dano ma dako onywalo nino me kwone nok, opoŋ ki ayelayela.
2En bi no calo ature ci ner woko oyot;
en rwenyo calo tipo, pe ri nakanaka.
3Ci in dok iciko waŋi i kom ŋat macalo meno,
ikela i nyimi wek inolla kop?
4Aŋa ma twero kelo gin maleŋ ki kom gin ma pe leŋ?
Pe tye ŋat mo wacel.
5Gityeko ŋolo wei nino me kwone,
in iŋeyo wel dwe ma imiye;
ityeko nyuto ka ma kwone bigik iye pe dok kato.
6Lok waŋi inen ceŋ, wek en obedi,
wek otyek ninone ki kuc macalo latic pi mucara.
7"Dano twero bedo ki gen pi yat,
ni meno ka gireto piny ci dok binyuro,
pud dok bilot aye.
8Kadi Lwite ori oteggi i lobo,
kadi ajutte yam oto la i nom,
9ento tekke pii tye bicwico woko,
bolo jaŋe calo yat ma pud gipito apita.
10Ento dano to mere ci pe doŋ a malo;
kwone gik woko, ci en doŋ tye kwene?
11Macalo pii tum wo ko ki i nam, ki kulu dwoŋ two woko,
12kumeno dano bene buto piny ci pe dok a;
en pe dok bico nio waŋ ma polo doŋ pe,
pe bico ki i waŋ ninone. 13Kono do ikana i lyel,
kono ikana waŋ ma kinigani doŋ okato!
Kono icikka kare wek ipo pira doki!
14Ka dano doŋ oto, pud dok bibedo kwo?
Kono icikka kare, kono atyeko kare me waŋ ticca ducu,
kun akuro nino ma myero gigonya iye.
15Ka lacen ibilwoŋa, ci abigamo dogi;
pira bibedo mitti mada, pien in aye iketo an.
16Lacen ibineno ka ma acito iye ducu,
ento pe ibikiya pi neno balla;
17ibitweyo balla woko i kicaa, ibiumo wi rocca ducu.
18"Ento got madit poto ci nidde woko,
pata gikobo woko ki i kakare.
19Pii mudo gweŋ woko,
kot ma cwer matek molo lobo woko;
in bene ityeko gen pa dano woko kit meno.
20In ibwoye woko matwal, ci en cito gire;
imiyo waŋe lokke, ci iryeme woko.
21Litinone ginoŋo deyo, ci en pe ŋeyo;
gidwokogi piny, ci en pe niaŋ gin mo iye.
22En bedo ka winyo mere arem me kome keken,
en koko cwercwiny ma mere kene."


Jeremia 31:23
Lonyo ma lwak pa Lubaŋa bilimo i kare ma tye anyim
23Rwot me mony, Lubaŋa pa Icrael, owaco kuman ni, "Ka doŋ adwoko lwak man i lobogi, gin doki gibiwaco ki i lobo Juda ki i gaŋine ducu ni,
'Rwot myero omi gum i kom got maleŋ me Jerucalem,
kabedo maleŋ ka ma en bedo iye.'


Ejekiel 43:20
20Ibikwanyo remo mogo ki i kom remo pa twon ca, ci iket i ten keno tyer aŋwen-gu ki i kom twok doge aŋwen, ka dok i kom rii ma giketo orumo woko-ni, Meno aye kit macalo ibilonyo kwede keno tyer wek obed maleŋ, imiyo bedo laboŋo bal mo i kome.


1 Jo Korint 5:11
11I adane acoyo botwu ni pe wuribbe ki ŋat mo ma gilwoŋo ni dano pa Kricito, ka otimo tim kwele, nyo ka en obedo laworo me jami, nyo obedo dano ma woro cal jok, gwok nyo layet dano, lamero nyo layak; pe wunywak cam kacel ki kodi dano-nu.


Latitlok 9
1Ento lok man ducu aketo i cwinya, kun aŋiyo ducu maber, kit macalo jo ma kitgi atir ki jo ma luryeko kacel ki gin ma gutiyo ducu gitye i ciŋ Lubaŋa; kono obedo mar nyo adagadaga, pe tye dano mo ma ŋeyo. Dok gin ducu ma pud tye obedo gin ma konnye pe, 2pien kit can acel bipoto i komgi ducu, bipoto i kom jo ma kitgi atir kacel ki i kom jo ma gin lutim maraco, i kom jo mabeco ki i kom jo maraco, i kom jo maleŋ ki i kom jo ma komgi ki keni, i kom ŋat ma tyero gitum ki i kom ŋat ma pe tyero gitum. Can man poto i kom dano maber ma rom aroma ma opoto i kom ŋat ma labalo; ki ŋat ma kwoŋo kwoŋ rom ki ŋat ma lworo kwoŋo kwoŋ. 3Man aye gin marac ma nen i gin ducu ma tye ka timme i lobo-ni; kit can acel bino pi jo ducu. Dok cwiny dano ducu opoŋ ki gin marac, dok apoya bene tye i cwinygi i kare me kwogi ducu, ka lacen gin bene gito woko. 4Ento ŋat ma oribbe ki jo makwo ducu bedo ki gen, pien gwok makwo ber kato labwor muto. 5Jo makwo giŋeyo ni gibito, ento jo ma doŋ guto woko pe giŋeyo gin mo, dok bene pe doŋ gitye ki bakacic ma gibilimo, dok wi dano wil i komgi woko matwal. 6Pe doŋ gitye ki dul mo ma gibinywako ki jo mukene matwal i tic ducu ma gitye ka tiyone i lobo-ni, pien mar megi ki adagadagagi kacel ki miti ma onoŋo gitye kwede ducu otyeko gik woko licwic.
7Doŋ icit icam kwonni ki yomcwiny, dok imat koŋo vinoni ma noŋo cwinyi yom ata; pien Lubaŋa otyeko pwoyo gin ma itiyo.
8Ruk ginaruka matar kare ducu, ma pe iken wiro wii ki moo bene.
9Bed ki yomcwiny kacel ki dako ma imaro, i mwaka me kwoni ducu ka pud ikwo, ki i ticci ma gimiyi ma iri kwede i lobo-ni, pien meno aye dul ma gipoko boti i kwoni ma konnye pe-ni i ticci ma it ye ka tiyone i lobo. 10Kit gin mo keken ma inoŋo oye ciŋi me atiya, ti ki tekki: pien tic nyo tam nyo ŋec nyo ryeko mo doŋ pe i lyel, ka ma ibecito iye-ni.
11Dok aneno ni ŋat madwir pe loyo ŋwec, ŋat matek bene pe en aye ma loyo lweny, pe ŋat maryek aye ma noŋo kwon ma myero ecam, kadi jo ma tye ki ŋec matut pe gin aye ma ginoŋo lonyo madwoŋ, nyo jo makwiri i tic pe gin aye jo ma gipwoyogi; ento kare kacel ki gumkom poto i komgi ducu. 12Dano acel acel pe ŋeyo bino pa nino ma mere. Dano obedo macalo rec ma gimakogi ki obwo pi gum marac, dok calo winyo ma gimoko i owic; dano bene gimakogi ki owic i kare marac, ma tuggi poto i komgi woko oyotoyot.
Ryeko loyo tekkom
13Dok bene aneno kit labol man kit macalo ryeko tye kwede i lobo, ci onen madit mada ki tuŋ bota. 14Yam tye gaŋ mo matidi ki jo manok keken ma gibedo iye; ci kabaka mo madit obino omonyo gaŋ meno kun mito mayone woko, ci ocako toro cel lobo matek orumo gaŋ meno woko dyere. 15Ento dano ma lacan maryek i gaŋ meno aye ma olaro gaŋ meno ki ryekone. Ento pe tye ŋat mo kadi ki acel ma wiye opo i kom dano meno ma lacan. 16Ento awaco ni ryeko loyo tekkom, kadi bed gicayo ryeko pa dano ma lacan ca, dok bene ŋat ma owinyo lokke peke.
17Ka iwinyo lok pa ŋat maryek mot laliŋ, ber kato ma ibedo ka winyo lok pa laloc ma daŋŋe kwede adaŋa i kin lumiŋ. 18Ryeko ber loyo jami lweny, ento labalo acel keken twero balo lwak jami mabeco mapol ata.


Ejekiel 27
Wer lyel ma dano guwero gukoko ki Turo
1Rwot oloko kweda. 2Owacci, "Wod pa dano, kombeddi cak wer lyel 3kun ikok kwede pi Turo, ma en gaŋ ma ocuŋ i dog nam, dok bene lacat-wil ki jo ducu ma gibedo i waŋwat mapatpat ma orumo dog nam. Tit ki Turo ni Rwot Lubaŋa owaco kuman ni,
"In Turo, onoŋo iwaco ni,
'An aber anen mwonya mada.'
4Waŋ apokki loboni ducu tye wa i cwiny dye nam madit;
jo ma gugeri gugeri woko maber ma inen mwonya ada calo mel.
5Gupayo bao me apeta mapol ki i kom yat odwon ma gukelo ki i got Cenir.
Gutoŋo bene yat cedar ki i Lebanon
ci guyubo ki yat me yaro boŋo mel wek yamo okuti.
6Gutoŋo kworo me Bacan
ci guyubo pol me cero yeyani;
gipeto dye kabedoni ki bao me yadi mabeco
ma gikelo ki i lobo Caiprac,
kun gidero woko bene ki lak lyec.
7Boŋo me ayara malo i wi yat me mel
obedo boŋo camanini ma gidero
maberre ma gikelo ki i Ejipt,
gitwero neno ki cen ci giŋeyo oyotoyot.
Kemani giyubo ki boŋo maberre,
boŋo ma obedo bulu ki lamar lamar,
ma gikelo ki i cula nam me Elica.
8Jo ma gibedo i Cidon ki i Arvad
gin aye gubedo lucer yeyani.
Joni ma gikwiri aye gubedo ludwo mel.
9Ludoŋo me Gebal ki jone ma gikwiri onoŋo bene gibedo i kin joni,
ma giyubo mel me wot i nam;
mel ducu me nam ki jo ma dwoyogi gubedo i kin joni,
gubedo ka cat i dukanni.
10"Askari ma gua ki i Percia, Lud ki Put onoŋo gitye i dul monnyi macalo lulwennyi; guŋabo kwot ki otaŋ-wic i gaŋ monnyi. Gin bene aye ma gumiyi deyo. 11Jo Arvad ki monygi guito i kom celli doŋ gurumo woko, ki jo Gamad guito malo i wi lubeleni ducu. Guŋabo kwotgi i kom cel gurumo kwede woko. Gin aye ma gumiyo inen maber ma mwonya twatwal-li.
12"Ibedo ka cato wil i lobo Tarcic kun igamo ryal, nyonyo koc ki racac ma gimiyi pi wilo jamini mabeco madwoŋ ata. 13Jo Javan, Tubal, ki Mecek gubedo ka cato wil ki joni kun gimiyo danogi ki jami mola-gu giloko ki jami ma joni gicato. 14Joni gucato jamigi woko kun giloko ki aguragura me tiŋo yec, ki aguragura ma giŋweco kwedgi i lweny, ki kana-gu ma gikelogi ki i Bet-togarma. 15Jo Rodec bene gubedo ka cato wil ki joni; lobo mapol me dog nam gudoko cukki, ka ma joni giwilo iye lak lyec mapol ki poi kun gi loko ki jamigi. 16Jo Edom bene gubedo ka cato wil ki joni pi jamini madwoŋ-gu; gubedo ka lokogi ki emeradi ma en kidi me wel madwoŋ, boŋo ma lamar lamar, ki boŋŋi ma gidero komgi maber, boŋo camanini maberre, ki tiko makwar me wel. 17Jo Juda ki jo ma i lobo Icrael gubedo ka cato wil ki joni; guloko jamigi ki ŋano, nyig jeituni, ki nyig oduro me wi mwaka, moo kic, moo mukene-gu ki yat ma ŋwece kur. 18Jo Damaciko gubedo ka cato wil ki joni pi jamigi madwoŋ-gu, pi lwak lonyoni mapatpatti oweko gumini kono vino ma gikelo ki i Kelbon, ki yer romi matarre, 19ki kono yino ma gikelo ki i Ujal, gukelo ki jamini mabeco-gu; nyonyo ma giteto, kacia ki lum ma ŋwece kur guloko woko ki jami acatani. 20Jo Dedan gubedo ka cato wil ki joni kun gimiyo bot joni boŋŋi ma gitweyo i ŋe kana me bedo pa dano. 21Jo Arab ki rwodi ducu me Kedar yam gubedo jo ma yomo cwinyi mada pi cato boti litino romi ki nyogi romi ki dyegi-gu, i kare ma gubedo ka cato wil kwedi. 22Lucat-wil me Ceba ki Raama bene uibedo ka cato wil kwedi; gumiyo boti cit aŋwece ducu mapatpat mabeco makato ducu, ki kidi me wel-gu ki jabu, kun giloko ki jamini. 23Jo Karan, Kane, Eden, Acur, ki Ki lmad bene gubedo ka cato wil kwedi. 24Jo magi gubedo ka cato wil kwedi pi boŋŋi mabeco adada, ki pi boŋŋi ma bulu ki ma gikwoyo ki ciŋ ma gidero komgi woko maber, ki kapet ma gidero ki raŋi mapatpat, ma gitweyo woko matek likiŋ ki tol; gubedo ka cato wil boti pi jami meno. 25-Mel me Tarcic obedo ka wot kun tiŋo jami acatani.
"Ilokke doŋ idoko calo mel ma tye i dye nam
ma gicano jami mapek opoŋo woko ligwik.
26Ludwo melli guteri woko wa ka mabor i dye nam.
Doŋ yamo ma a yo tuŋ wokceŋ
okodo omiyo melli otur woko wa i cwiny dye nam.
27Lonyoni ducu, jami acatani ducu,
lutic i mel ki ludwo mel,
lumwon waŋ bao ka ma bao okubbe iye ki wadi,
ki lucat-willi ma pigi tego,
askarini ducu ma gin lu lweny ma gitye i mel,
gin ducu ki dul monnyi ma gitye i dye joni,
gumwony woko libuc i cwiny dye nam
i kare ma melli otur woko-ni.
28I kare ma koko pa ludwo mel owinnye,
lobo ma cokcok kenyo ducu guyeŋŋe.
29Wegi pol yeya gukatti woko ki mel
kun gumako pol me cero yeya ciŋgi.
Lutic i mel ki ludwo mel ducu ma woto i nam
gucuŋ i wi tura i dog nam.
30Gin gidaŋŋe ki koko matek piri,
kun gikok ma cwinygi kec adada.
Gionyo putu i wigi
kun giŋenne bene i buru pi cwercwiny.
31Gilyelo wigi doŋ maleŋ piri,
dok giruko boŋo cola me kumo,
gikok kwede piri ma cwinygi ton,
kun bene gikumo ma cwinygi kec.
32Ka gikok ci giwero wer lyel piri gikok piri kun giwacci,
'Aŋa ma gitwero poro ki Turo,
ma gijwero oliŋ woko i dye nammi?
33Ka yam ikelo jami acatani ki bot jo ma tye loka nam,
noŋo ico bo miti pa jo me rok ducu.
Luker ducu me lobo gudoko lulonyo
ki lonyoni ki lwak jami acatani madwoŋ-gu.
34Kombeddi doŋ mel otur woko i dye nam,
i dye pii ka matut atika;
jami acatam ki jo ducu ma gitiyo i mel
gumwony woko i nam libuc kacel kwedi.
35Dano ducu ma gibedo i lobo ma orumo dog nam
gubedo ki ur madit mada pi can
man ma opoto i komi-ni;
lukergi doŋ gudoko lwor twatwal,
wangi olwal woko pi lworo.
36Lucat-wil ma gitye i kin lwak gujwat piri mada;
doŋ io i agikki ma kelo lworo adada,
doŋ ibirwenyo woko matwal ma pe dok ibinen.' "


Jo Roma 6:19
19Atye ka lok i kit pa dano, pi gorowu ma ginywalowu kwede. Pien macalo yam wumiyo dul komwu ducu me bedo opii me tim caro ki tim maraco, omiyo doŋ wudoko lutim maraco, kombeddi doŋ wumi dul komwu ducu gubed opii me kit ma atir, wek wudok jo maleŋ.


Niyabo 13:10
10Ka ce onoŋo yam giyubo ni gimak dano mo me bedo opii,
ci gibitere woko i opii;
ka ce ŋat mo neko dano ki pala lucwan,
en bene myero gineke woko ki pala lucwan.
Meno aye ka ma jo pa Lubaŋa myero gunyut iye kit ma giciro kwede can ki niyegi.


Ejekiel 33:27
27"Wac botgi ni Rwot Lubaŋa owaco kuman ni, Kit macalo atye kwe-ni, adada jo ma gibedo i kabedo ma doŋ odoko wi obur-ri gibinekogi woko ki pala Lucwan; ki jo ma ginoŋogi gibedo i tim ata abimiyo ŋuu mwodogi woko. Doŋ jo ma gibedo i gaŋi me cel gogo, ki jo ma gibedo i boro got-gu two gemo binekogi woko.